Ostegun honetako arratsaldean hautatuko da Iruñerriko mankomunitateko lehendakaria. Orain arte Navarra Sumako hautagai Juan Jose Echeverria eta egungo lehendakari Aritz Ayesa –EH Bildu– ziren lehian, baina azken orduan PSNko Maite Esporrínek ere bere hautagaitza aurkeztu du.\nHondakinen plan berria bideratzea izango da mankomunitatearen erronka garrantzitsuenetakoa.\nMankomunitatean diren 54 ordezkarietatik Navarra Sumak 23 ditu eta EH Bilduk 14. PSNk 7 besterik ez ditu eta, beraz, ez du ezer egiterik. Udal hauteskundeetan egin zuen bezala, ordea, honekin lortzen du bere ordezkariak bera bozkatzea eta ez egin behar izatea Echeverria edo Ayesaren alde. Aurkeztuko ez balitz, sozialisten ordezkari batzuen botoa agian Ayesarengana joan litezke eta hori saihestu nahi du PSNk Esporrín aurkeztuz. Geroa Baik hiru ordezkari ditu eta Ayesaren alde egingo dute.\nHoriez aparte, zortzi ordezkari independente daude eta klabeak izango dira. Iragarri denez, batek Echeverriaren alde egingo du, beste bi abstenitu egingo dira eta beste bostek Ayesaren alde egin lezakete. Hortaz, aurreikuspena da Echeverriak 23 boto lortzea eta Ayesak 22. Horren arabera, UPNko ordezkaria litzateke Nafarroako mankomunitate garrantzitsueneko lehendakari berria.\nEzusteko txiki bat nahikoa zen Navarra Sumak bere ordezkaria ez ateratzeko. Presiorik gabe, errazagoa litzateke PSNko ordezkariren batzuek Ayesaren alde egitea, eta PSNk errotik saihestu nahi izan du aukera hori. Are gehiago kontuan hartuta Espainiako hauteskunde orokorrak ate joka direla eta eskuinak edozer baliatuko duela –areago Nafarroatik badator– PSOE eta Pedro Sanchez egurtzeko.\nNafarroako Gobernua eta Iruñeko Udalaren ondoren Nafarroako instituzio garrantzitsuena da Iruñerriko mankomunitatea. 2018an, esaterako, 108 milioi euroko aurrekontua kudeatu zuen. Nafarroako Legebiltzarrak iaz onartutako Hondakinen Legea aurrera eramateko erakunde klabea da, besteak beste. Imarkoainen planta berria bat eraikitzea dago aurreikusia, baina Navarra Suma ez dago ados proiektuarekin eta Echeverriak iradoki du Iruñerriko hondakinak Tuterako El Culebretera eraman daitezkeela.\nKanal hauetan artxibatua: Nafarroako politika | Alderdi politikoak | Nafarroa | Hondakinen kudeaketa Nafarroan


San Isidro bazkaria, Zartagi jatetxean (sarrerak Zartagin).\nEzohiko larunbateko azoka\nZerkausia, Berdura Plaza eta Euskal Herria plaza, Tolosa\nOhiko espazioetara itzuliko da larunbateko azoka. Leku bakoitzak bere sarrera eta irteera puntuak izango ditu. Postuen arteko txandakako sistemarekin jarraituko da, mugatua izango baita espazio bakoitzean egon ahal izango duten ekoizleen kopurua. Segurtasun- eta osasun-neurriak mantendu egingo dira espazio guztietarako: bi metroko tartea gorde beharko da, bai ilaran, baita postuan bertan ere, eta produktuak ekoizleek baino ezingo dituzte ukitu. Norberak eraman beharko ditu eskularruak eta maskarak. Gainera, Azoka, zure etxera banaketa zerbitzua mantenduko da. Eskaerak telefonoz, WhatsApp bidez edo posta elektronikoz egin daitezke, eta Azokaren nahiz udalaren sare sozialetan aurki daitezke parte hartzaileen ordutegi eta harremanetarako datuak.\nEzohiko larunbateko azoka Zerkausia, Berdura Plaza eta Euskal Herria plaza\nOhiko espazioetara itzuliko da larunbateko azoka. Leku bakoitzak bere sarrera eta irteera puntuak izango ditu. Postuen arteko txandakako sistemarekin jarraituko da, mugatua izango baita espazio bakoitzean egon ahal izango duten ekoizleen kopurua.\nSegurtasun- eta osasun-neurriak mantendu egingo dira espazio guztietarako: bi metroko tartea gorde beharko da, bai ilaran, baita postuan bertan ere, eta produktuak ekoizleek baino ezingo dituzte ukitu. Norberak eraman beharko ditu eskularruak eta maskarak.\nGainera, Azoka, zure etxera banaketa zerbitzua mantenduko da. Eskaerak telefonoz, WhatsApp bidez edo posta elektronikoz egin daitezke, eta Azokaren nahiz udalaren sare sozialetan aurki daitezke parte hartzaileen ordutegi eta harremanetarako datuak.


Zer egin dezake botatzeko maskarak | DEYI\nLehena: mahaigainekoa garbitu. Orokorrean, maskara hau ehundu gabeko ehunaz eginda dago. Baliteke material hau ez izatea kotoia eta bestelako materialak bezain sendoa, baina material honek bi abantaila ditu: ez du ura xurgatzen eta ez da gehiegi pilatzen. Ur asko xurgatzen duten eta ilea mozteko joera duten trapuak direla eta, ehundu gabeko oihal honen materiala oso egokia da platerak garbitzeko.\nMaskara bat prestatzen duzun bitartean, eta, ondoren, burdina haria kendu, platerak garbitzeko erabil dezakezu. Ura edo olioa xurgatzen ez duenez, platerak errazago garbitu eta olioa kendu ditzakezu.\nBigarrena: ura iragazteko, familia batzuek ura filtratzeko instalatu dezakete ura, baina ez da beharrezkoa araztegian ura erabili barazkiak eta eskuak sukaldean garbitzeko. Azken finean, ur arazketa honen kostua oso handia da oraindik. Hala ere, uraren kalitateaz kezkatuko zara ureztagarririk erabili gabe.\nIzan ere, maskara txorrotan lotu dezakezu eta maskararen ehuna txorrotaren irteeraren inguruan estutu. Horrela, maskararen bidez isurtzen den ura gutxi gorabehera iragazten da. Ur araztailearen eraginetik urrun badago ere, partikula handi batzuk iragazten ere egon daiteke, hala nola, herdoila eta harea, urarekin ziurtasun pixka bat gehiago egon daiteke. Eta maskarak prezioa ez da garestia. Egunean bost edo sei zentimo baino ez dira behar maskara ordezkatzeko bost edo sei egunetan.\nHirugarrena: babestu konketa, sukaldeko konketa bereziki erraz blokeatzen da, hemen normalean barazki-garbiketako ura edo zerbait isuriko delako, janari-hondakin batzuk egongo dira, janari-hondakin horiek blokeatzeko errazak dira, hain zuzen ere, denek ahal dute. saiatu metodoa, hau da, instalatu tulle zati bat harraskaren posizioan, tulle horrek janari hondakinen partikula handiak blokeatzeko eginkizuna izan dezan.\nMetodoa ere sinplea da, hau da, maskararen hiru geruzak bereiz bereiztea, eta, ondoren, geruza bat aukeratu harraskari itsatsita, eta gainerako bi geruzak ordezko gisa erabil daitezke, horrela, ura igarotzen denean, partikula handi batzuk eta zenbait hosto edo zuritu, edozer gauza naturalean itsatsi daitekeen maskararen zapiarekin blokeatu daiteke. Maskararen oihalak kentzen diren bitartean, ezpurutasunak batera bilduko dira, eta oso egokia da zuzenean botatzea.


Trigance - Wikipedia, entziklopedia askea.\nBernard CLAP (2014-2020)\n43° 45′ 40″ N, 6° 26′ 38″ E / 43.7611°N,6.4439°E / 43.7611; 6.4439Koordenatuak: 43° 45′ 40″ N, 6° 26′ 38″ E / 43.7611°N,6.4439°E / 43.7611; 6.4439\nCastellane, Rougon, Aiguines, Le Bourguet, Châteaudouble eta Comps-sur-Artuby\nTrigance (frantsesez eta ofizialki: Trigance) Okzitaniako udalerri bat da. Administratiboki Frantziako Var departamenduan dago, Provence-Alpes-Côte d'Azur eskualdean. 2013an 159 biztanle zituen.\n2007an Trigance udalerrian erroldatutako biztanleak 159 ziren. Familiak 80 ziren, horien artean 36 pertsona bakarrekoak ziren (24 bakarrik bizi ziren gizonak eta 12 bakarrik bizi ziren emakumeak), 24 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 202 etxebizitza zeuden, 78 familiaren etxebizitza nagusia ziren, 112 bigarren erresidentzia ziren eta 12 hutsik zeuden. 170 etxeak ziren eta 30 apartamentuak ziren. 78 etxebizitza nagusietatik 53 bere jabearen bizilekua ziren, 24 alokairuan okupaturik zeuden eta 1 doan lagata zegoen; 3 etxek gela bat zuten, 14 etxek bi zituzten, 21 etxek hiru zituzten, 24 etxek lau zituzten eta 17 etxek bost zituzten. 41 etxek euren parking plaza propioa zuten azpian. 42 etxetan ibilgailu bat zegoen eta 30 etxetan bat baino gehiago zituzten.\nTrigance udalerriko biztanleria-piramidea 2009an .\n2007an lan egiteko adina zuten pertsonak 105 ziren, horien artean 79 aktiboak ziren eta 26 inaktiboak ziren. 79 pertsona aktiboetatik 60 lanean zeuden (38 gizon eta 22 emakume) eta 19 langabezian zeuden (12 gizon eta 7 emakume). 26 pertsona inaktiboetatik 11 erretiraturik zeuden, 5 ikasten zeuden eta 10 "bestelako inaktibo" gisa sailkaturik zeuden.\n2009an Trigance udalerrian 74 unitate fiskal zeuden, 146 pertsonek osaturik. Pertsona bakoitzeko diru-sarrera fiskalaren mediana urteko 14.420 euro zen.\n2007an zeuden 18 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 2 eraikuntza enpresak ziren, 4 ibilgailuen saltze eta konpontze enpresak ziren, 5 ostalaritza eta jatetxe enpresak ziren, 2 higiezinen enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden 4 establezimendu komertzialetatik, 1 120 m2 baino gutxiagoko denda zen, 2 okindegiak eta 1 drogeria zen.\n2000. urtean Trigance udalerrian 9 nekazaritza-ustiategi zeuden, 1.132 hektarea erabiltzen.\nRougon (5,3 km)\nLe Bourguet (6,7 km)\nComps-sur-Artuby (7,8 km)\nBrenon (8,2 km)\nLa Palud-sur-Verdon (8,4 km)\nBargème (11,0 km)\nChâteauvieux (11,0 km)\nCastellane (11,2 km)\nBNF: 15277969s (data)\nOrriaren azken aldaketa: 3 abendua 2019, 15:16.


Arroza txanpinoiekin eta gari-zainzuriekin | Consumer\n30 g de azenario\n30 g de porru\n200 g de txanpiñoi freskoak\n800 ml de Barazki-salda\nLapiko batean olio apur batekin porrua, azenarioa eta tipulina brounoisse erara frijitu (karratutxo txikietan txikituak).\nTxanpiñoiak garbitu eta zurtoinaren behealdea eta lurrezko hondarrak kendu. Ondoren, txanpiñoiak laurdenetan pikutara, gari-zainzuriekin, zurituak eta zatituak. Barazki hauek barazkiei gehitu, salteatuta eta salteatuta. Gatzatu eta sueztitu guztia, txanpinoiak eta zainzuriak prestatu arte. Arroza gehitu eta etxera itzuliko gara.\nSalda pixkanaka gehitzen joango gara, mugitzen den bitartean. Urarekin busti (risottoetan, arroza baino hiru aldiz salda gehiago erabiltzen da), gatza bota eta 35 bat minutuz egosten uzten dugu. Arroz integralak ohiko arrozek baino denbora gehiago behar izaten du egosteko. Arroza egin ahala, salda gehiago bota, eta noizean behin, arroz-alea hautsi, almidoia krematsua gera dadin. Zerbitzatu bero, arroza ez trinkotzeko.\nKaloriak 300 15%\nAzukreak 6,4g 7%\nArroza elikagai gozo-gozoa da, eta elikagai ugari ditu bere konposizioan. Karbohidrato ugari du, eta, beraz, organismoarentzat energia-iturri bikaina da. Burdin, potasio, fosforo eta zuntzezko iturria da. Bitaminei dagokienez, B3, B5 eta B9 bitaminetan aberatsa da; bitamina horiek proteinak eta mineralak behar bezala xurgatzea ahalbidetzen dute. Txanpiñoi ugari daude oligoelementu eta mineraletan (burdina, zinka, iodoa, magnesioa, selenioa, sodioa eta kaltzioa). B, E eta C bitaminen iturri dira, gantz gutxi, karbohidrato gutxi eta kaloria gutxi. Zainzuriek, berriz, A, C, E, B1, B2 eta B6 bitaminak eta potasioa (potasioa, magnesioa eta fosforoa) ugari dituzte. Zainzuriek propietate diuretikoak dituzte, eta organismoa garbitzen laguntzen dute. Idorreriarentzat ere egokiak dira, zuntz disolbagarriaren iturri baita.


Aho literatura, diskoz disko | Edición impresa | EL PAÍS\nAho literatura, diskoz disko\nIkastolen Elkarteak euskal lirika, narratiba eta dramatika kantuz eta bideoz biltzen dituen bi CD kaleratu ditu\nJosé Luis Argiñano\nNoizbait inoren ahotik irten eta herriaren oroimenak artelan bitxi baten antzera gorde izan duena; horixe omen da ahozko literatura, eta halaxe gelditu da gordeta Ikastolen Elkarteak ekoizturiko CD-Rom bikoitzean.\nEzin da ukatu literatura ia soilik liburuen orrialdeetan topatzen dela, baina baliabide berriek aukera zabalak eskaintzen dituzte egun. Honela, bi CD-Rom berrioi esker, literatura -ahozkoa, kasu honetan- testuetan zein abesti eta bideeotan dasta daiteke.\nOraingo hau lan itzela izan da. Jokin Azkue eta Xabier Etxabe aritu dira hemendik eta handik ahozko literaturaren antologia biltzen, bideoak eta kantak aukeratzen; Xabier Kaltzakortak, bitartean, ipuinak eta leiendak bilatu ditu; Jon Kortazarrek balada zaharrak ezkutalekuetatik aterarazi ditu; Mikel Mendizabalek, ezinbestean, bertso alorra jorratu du; eta Lurdes Otaegiri egokitu zaio dramatika munduan barneratzea.\nAntton Kazabonen laguntzaz eta Iñaki Lekuonaren zuzendaritzapean, ikasle gazteei zuzendutako zein dibulgaziorako lana osatu dute. Ahozko literatura gustuko duen edonor sar daiteke bi disko hauek gordeta duten mundura. Irudiak, gehien bat, ETBk azken urteotan landu dituen erreportaietatik atera dituzte, bai eta Ikastolen Elkarteko Bideoteka, Xenpelar Dokumentazio Zentroa eta Labayru Ikastegitik ere.\nEz dago esaterik lana hutsetik hasi zutela. Bertsolaritzan, esaterako, azken urteetan batik bat, lan itzela egin da historia biltzearren. Aldiz, kopla zaharrak, dekorazio olerkiak edota xaribariak aurkitzeak lanak eman ditu. Kasu batzuetan, hitz horiek kantuan jasota ez zirelako, egungo abeslari edo bertsolariengana jo behar izan dute, hala nola, Mikel Laboa, Pantxoa eta Peio edo Benito Lertxundirengana, Esan liteke disko berezi moduan ere erabili daitezkeela bi CD-Rom hauek.\nLurdes Otaegik, edukiaren koordinatzaileak dioen bezala, sarri askotan abestiak entzuten ditugu eta jakin ez nondik datozen edo zer diren. Lan honekin, ikaslea zein kantuzalea has daitezke asmatzen doinu ezagun horien nondik norakoak.\nSailkapena egiterakoan, Ikastolen Elkarteak bi adar nagusi ezberdindu ditu: batetik, lirika, narratiba eta dramatika, eta bestetik, tradizioz datorren ahozko literatura eta tradizioz ez datorrena. Zatiketa honi kasu eginez, tradizioz datorren lirikan atsotitzak, igarkizunak, dekorazio olerkiak, kopla zaharrak, eresiak eta XVIII. mendeko kantuak ditugu. Tradizioz ez datorren lirikan, aldiz, bertsolaritza.\nNarratibak, berriz, istorioak kontatzen ditu, benetakoak zein asmatuak. Tradizioz datorren narratiban ditugu eresiak, baladak, ipuinak eta elezaharrak, eta tradizioz ez datorrenean, bizitzako esperientziak eta kontamolde tradizionalak.\nAzkenik, dramatika atalak herri antzerkiaren ondarea aztertzen du. Bizimodu tradizionalarekin zerikusia duen alorra da hau, taularen gainean antzezteko egokia: inauteri garaiko tragikomediak, herriko gorabeherak eta esamesak kritikatzeko egiten ziren xirabariak edota Zuberoako maskaradak dira tradizioz datorrenak. Pastoralak eta eredu melodramatikoak ez datoz tradizio bidetik, egile jakin edo ezezagun batzu sortuak baizik.\n* Este artículo apareció en la edición impresa del Domingo, 15 de febrero de 2004


Dirulaguntzak eta terrorismoa | Autogestioa\n← #Lanaren #Ekonomia emakume ekonomistak eta Nekane Juradoren txosten bat aztergai\nEnergia merkatuak nola funtzionatzen du? →\nAgenda Confederal, 9zkia (2017ko Urtarrila, lehenengo hamabostaldia) argitaratutakoa\nLangileak behin eta berriro kriminalizatzen ari dira. Owen Jonesek “Chavs” liburuan oso ondo adierazten du: langile klasea zaborra gara, animaliak, lapur hutsak; boterea duen klase sozialak irudi hau bultzatzen du, gure artean lehia eta nazka zabaltzeko asmoz. Langileak ez gara “cool”, aldiz, txoni edo caniak gara. Horregatik hobeto arrakastatsuen kultura jarraitzen badugu, Amancio Ortega edo Florentino Pérez batean bilakatuz. Boteretsuek komunikabideak behi eta berriro erabiltzen dituzte helburu hau lortzeko asmoz.\nGure lurraldean El Chorreo Españolek oso ondo betetzen du beren eginkizuna. Hemen egunero egunero borrokatzen duen laguntza Diru-sarrerak Bermatzeko Errenta da (DBE-RGI). Guztion eskubidea dena, borrokaren bitartez lorturikoa; aberastasunaren birbanaketa bat dena. Bai, iruzurgileak daude, hala ere, oso gutxi; enpresa guztietan ere holakoak daude, diru gehiago lapurtuz, bai ogasunari, baita ere langileei; politikarien bulegoetan gure dirua xahutzen dute. Iruzurgile handienak, aberatsak dira. Horien aurkako kanpainarik ez dago.\nAzken aldian, diru laguntza hau eta terrorismoa lotzen saiatu dira: ustezko yihadista batek DBE kobratzen zuen. Baita ere inmigrazioarekin lotu dute, langileen artean xenofobia sustatu nahi dute. Maltzurkeri hauek ozenki salatu behar ditugu, gure klase sozialaren aurkako erasoak baitira. Azkenean, prekarioak, langabeak, beste herrialde batzuetatik etorritako langileak… kriminalizatu nahi dute, langile izaeraz lotsa gaitezen.\nBaina gauza bat onartu behar dut: terroristek diru laguntzak jasotzen dituztela. Enpresariek, gure inguruko erakunde terroristarik handienak, diru pilo bat jaso dute Gobernuen eskutik, kontratatzen duten bakoiztean, inbertitzeko… 2016ean 53 langile hiltzen ziren bitartean.\nPost hau analisia, ikuspuntuak, Orotarikoa atalean eta agenda, confederal, DBE, RGI laburpen hitzekin publikatua izan da. Gogokoetara gehitzeko lotura iraunkorra.


Debabarrenean turismoarekin eta gastronomiarekin zerikusia duten eragileekin bilera deitu du Debegesak azaroaren 7rako — Debabarrena turismo\nDebabarrenean turismoarekin eta gastronomiarekin zerikusia duten eragileekin bilera deitu du Debegesak azaroaren 7rako\nDebabarrenean turismoarekin eta gastronomiarekin zerikusia duten eragileekin bilera deitu du Debegesak azaroaren 7rako Eskualdean turismo gastronomikoa modu egituratuan bultzatu asmoz, Debabarreneko Produktu Turistiko Gastronomikoaren Kluba eratzeko helburuarekin, , bilera iragarri du Debegesa Garapen Agentziak azaroaren 7rako. Bertan parte hartu ahal izango dute Debabarreneko eskualdean turismoarekin eta gastronomiarekin erlazionatutako zerbitzuak eskaintzen dituzten eragile publiko nahiz pribatuek. Bilera Debegesan egingo da, 17:30ean. https://www.debabarrenaturismo.com/eu/albisteak/debabarrenean-turismoarekin-eta-gastronomiarekin-zerikusia-duten-eragileekin-bilera-deitu-du-debegesak-azaroaren-7rako https://www.debabarrenaturismo.com/eu/albisteak/debabarrenean-turismoarekin-eta-gastronomiarekin-zerikusia-duten-eragileekin-bilera-deitu-du-debegesak-azaroaren-7rako/@@download/image/Hotel Kanala_Debabarrena Turismo.jpg\nEskualdean turismo gastronomikoa modu egituratuan bultzatu asmoz, Debabarreneko Produktu Turistiko Gastronomikoaren Kluba eratzeko helburuarekin, , bilera iragarri du Debegesa Garapen Agentziak azaroaren 7rako. Bertan parte hartu ahal izango dute Debabarreneko eskualdean turismoarekin eta gastronomiarekin erlazionatutako zerbitzuak eskaintzen dituzten eragile publiko nahiz pribatuek. Bilera Debegesan egingo da, 17:30ean.\nEusko Jaurlaritzako Turismo Sailak eta Turismoaren Euskal Agentziak, Basquetour-ek, abiatu duten Turismo Enogastronomikoa sustatzeko Planaren baitan, Debegesa Garapen Agentziak datorren azaroaren 7rako bilera deitu du.\nBilera hau Debabarreneko Produktu Turistiko Gastronomikoaren Kluba deritzona eratzeko lehen pausoa izango da, eta zabalik dago eskualdean zerbitzu turistiko gastronomikoak eskaintzen dituen edozein eragile publiko eta pribaturi. Hain zuzen, bilera honen helburua ahalik eta eragile gehien batzea izango da, Debabarreneko eskualdean turismo gastronomikoa modu egituratuan bultzatzeko eta eskariaren arabera sustatu asmoz.\nEdukiari dagokionez, bileran Produktuaren Kluba zer den azalduko da, zer egin behar den Klubeko kide izateko, partaide izatearen abantailak zeintzuk diren…. Halaber, Klubeko kide izateko establezimendu bakoitzak bete behar dituen baldintzen berri emango da. Atxikitzen diren eragileek Debabarreneko Produktu Turistiko Gastronomikoaren Kluba eratuko dute. Lantaldeak antolatu ondoren, taldeka aholkuak emateko mintegiak egingo dira eta establezimendu bakoitzera bisitaldi teknikoak ere egingo dira enpresa edo profesional bakoitzaren eskaintza turistiko gastronomikoa ebaluatzeko eta hobetzeko. Debegesa Garapen Agentzia arduratuko da eskualdean honen guztiaren koordinazio eta dinamizazioaz.\nEsan bezala, turismoarekin eta gastronomiarekin erlazionatutako eragile oro dago bilerara deituta, gastronomiari dagokionean Debabarrenera datorren bisitariari zer edo zer eskaintzen diona, hala nola, jatetxeak, pintxo-tabernak, gozotegiak, jarduera gastronomikoak eskaintzen dituzten enpresak, gourmet dendak, bisitak jasotzen dituzten ekoizleak, ardotegiak….\nBilera datorren azaroaren 7an egingo da, 17:30ean, Debegesak Eibarren duen egoitzan, Azitain Industrialdean. Konfirmazioa eskatzen da, beraz, joateko asmoa dutenek izena eman dezakete 943 820 110 telefonora deituz edo posta elektronikoa erabiliz mlurizar@debegesa.com.


publikoa vs pribatua? - buruatabihotza\nPubliko zein pribatu izaerak mugatzen al du hezkuntzaren askatasuna? 2008ko azaroaren 15a, Alberto Handiaren Eguna, (aurtengoan 13an ospatua) arlo zientifiko-teknikoko promozioa merkaturatzeko egun aproposa! Beste muga askoren artean, hezkuntzaren askatasuna baldintzatzen duena erakutsi digu beste behin Iñako errektore txit gorenak! Bera bai merkaturatua! Merkaturatua, lotua, presoa, inguratua...industria, enpresa, beharrak asetu, merkatu, garapen, I+D+I hitzez hormari josia, ihes egiteko aukerarik gabe! Izan ere, dirua non menpekotasuna han. Nola liteke hezkuntza askea, sistemaren behar enpresariala betetzeko soilik egina bada? Sistematik sistemarentzat. Horregatik ekitaldi esanguratsu horretan falta zirenak, ihes egin zuten hitzak, gehien faltan bota nituenak: eraiki, kritikoa, askea, metodologia, anitza,... Eta azkenean esaldi majiko bat bota zuen: Tened cuidado ahí fuera! (Nola ez hizkuntza askatasuna ere, beste bat gehiago!! galduta, urratuta...) Ez animo, ez aurrera, ez itxaropena, ez ezer! Soilik zaindu dagoenaren aurrean! Eta gure babes bakarra: 5 urtetan buruan sartutako informazio guztia! A ze babesa!!!\naskatasuna ikasketak pribatua publikoa unibertsitatea\niñaki 2008-11-23 12:00 #1\naupa oteitza: animo! gaurko eskola mundu pasibo honetan hezkuntza estatuaren (gure kasuan kapitalista) aparatu ideologikoa dela garbi izatea ezinbesteko abiapuntua da eta zeozer egiteko. eskola sistemaren zutabe garrantzitsua da. gure gobernanteak sistema neoliberaren zerbitzuan daude eta gure eskolak berdin ezinbestean. eskola bakoitzak duen autonomia zertan aldetzen den sistema ideologiko orokor honetatik eztabaidagarria da. baina hor dago zirrikutua.
hezkuntza lan munduari begira egotea ezinbestekoa da. arazoa da eskolan ez dela eztabaidatzen lan mundu hori zelan dagoen antolatuta, daukagun legedia zeinen interesak defendatzen dituen, multinazioanalen papera zein den... ematen du lan merkatu neutro batera bidaltzen direla gazteak eta hori ez da horrela. freirera bueltatzen naiz, eskolak pertsona kritikoak egin behar ditu, pertsona libreak, modu autonomoan pentsatzeko eta erabakitzeko gauza direnak... eskolak gizarte justo bat eraikitzen lagundu behar du. zer egiten duen eskolak? normalean kontrakoa. lan mundura bidalzen ditu(gu) gazteak pasiboak, sumisoak lan merkatuko injustizien aurka borrokatzeko gauza ez direnak... hori baita estatuak eraiki duen eskola.
hara, probokazio apur bat eztabaidarako: eta sindikatuak? bakoitzak bere bezeroen soldatak hobetzeko borroka korporatiboan murgilduta daude eta beste gauza askorik ez. hori da hezkuntzako sindikatuen betebeharra? kontzertatuen azken greban aldarrikatu diren eskaerak begiratzea besterik ez da egin behar sindikatuen borrokaren egoera zein den une honetan. behar bada besterik ezin dute egin. langile erradikalenak ere kontsumismo eta hipotekek itota baitaude. kontsumismoak eta hipotekek amaitu dute solidaritate,elkarlana... langile mugimenduarekin?
iñaki
\njaione 2008-11-26 19:14 #2\n
Ados nago! Bai, zoritxarrez, kontsumismoak, hipotekek,... bizi dugun sistema itotzaile honek, elkarlan solidaritate eta horrelako mugimenduekin bukatu du! Nork lagunduko dio ondokoari bere burua ur azpian itotzen ari dela ikusten badu? Ondo dakit bai gizakia edo hobeto esanda animalia, ez dela solidarioa bere burua arriskuan ikusten badu, eta ez ikasketengatik bereziki! Horra hor pinguinoen adibide argia: ur azpian predatzailerik dagoen ikusteko ondokoa bultzatzen dute uretara!
<EMBED src=http://www.youtube.com/v/ELXJ39CBR3c&hl=es&fs=1 width=425 height=344 type=application/x-shockwave-flash allowfullscreen="true" allowscriptaccess="always"></EMBED>\n
Zertarako balio digu arrazoiak orduan? Ez behintzat mundu solidarioago bat eraikitzeko! Hori bai, lasai, orain, gabon, kristau, solidario kutsua aterako zaigu ta guztioi! Ez al da "la cuesta de enero"  3. mundukoek gabonak pasa ta gero somatzen duten solidaritate eta elkarlanaren bat-bateko falta?


Laudio BHI, Comenius sarietan garaile - Aiaraldea.eus\nComenius programaren helburua ikasleak ingelesez komunikatzera bultzatu -ekintzak ingelesez egiten dira- eta atzerriko kulturak eta bizimoduak ezagutzea dela adierazi dute Laudioko Institutuan koordinatzaile lanak egiten dituzten ingeleseko bi irakasleek.\nAzken proiektuan jorratutako gaia energia izan da. Hala, Laudioko ikasleek elektrizitate, paper zein janari gastuaren inguruan lanketa bat egin zuten ikastetxean.\nOndoren, ikasle talde txiki batek atzerriko herrialde batera bidaiatu zuen beste ikasleekin datuak alderatu eta arazoei irtenbideak bilatzeko asmoz. Proiektuan Suedia, Portugal, Reunion irla eta Hungariako ikastetxeekin jarri dira harremanetan. Herrialde bakoitzera 6 ikasle ordezkari joaten badira ere, proiektuan zehar 100 ikaslek baino gehiago hartu dute parte Laudioko Institutuan. Lan boluntarioa da eta DBHko ikasle guztiek har dezakete parte.\nEusko Jaurlaritzak 2013ko azaroan Laudioko Institutuan garatzen den Comenius programa EAEko programa onena izendatu zuen. Urtarrilean Estatuko Comenius programa onenaren saria jaso dute. Irakasleak pozik eta harro agertu dira eta Institutuarentzat oso positibotzat jo dute.


BERTSOMANIAK - Bertsolari\nAntzerkiko arropa horia edo toreroek amabirjinari egiten dioten otoitza bezain ezagunak ez izan arren, bertsolariek ere badituzte erritual xelebreak: oholtzara igo aurretik komunera lau aldiz joatea, baraurik kantatzea, poltsikoetan harri energetikoak eramatea… Ugari eta askotarikoak dira beraien maniak.\nInprobisazioak agintzen duenean, ezer ez da finkoa. Horregatik, akaso, oholtza gainean zenbait bertsolarik heldulekuak behar dituzte, belarrira “dena ondo joango da” esango dieten ipotx txikiak. Ohiturak izan daitezke, edota objektuak, bertsolariari zorte ona ematen diotenak.\n“Bertsulari Ttipi” egunean 12 urterekin oparitutako kamiseta, esaterako, Maddi Sarasuaren amuletoa da, eta saio garrantzitsuren bat duen aldiro, kamiseta hori janzten du lo egiteko. “Kamisetak atzean bertso bat du idatzita, eta bertso hori kantatzen dut nikia janzten eta eranzten dudanetan. Konbentzituta nago sekulako zortea ematen didala”.\nMattinena da Maddik behin eta berriz kantatzen duen bertsoa, eta hala dio: “Bertsulari berria da gaur agertzen nun nahitik / bertsutako su berria berriz piztu da nunbeitik / kontsolamendu hauxe deraukat partitu gabe mundutik / xahar batentzat hamabortz gazte heldu direla ondotik”.\nEskolarteko saio baten bezperan eman zion hasiera Maddik bere erritualari, eta oraindik badirau bere ohiturak. “Txapelketako saioetan janzten dut gehienbat, nire buruari benetan ondo kantatzea eskatzen diodanetan, zail egiten zaizkidan saioetan”. Hasieran opari emandako kamiseta bat zena, bertsotarako konfiantza-iturri bilakatu da itsasuarrarentzat. Ez du saio on bat egingo duenaren beste garantiarik behar.\n“Bertsolaria” eta “puntualtasuna” ez dira errima familia berekoak askoren ustez, baina badira uste hori ahultzen duten salbuespenak. Jokin Uranga garaiz heltzen da beti saioetara, eta lasai-lasai itxaroten die gainerakoei tabernan zerbait hartzen. Baina bada mania txiki bat puntualtasun horren atzean: behar baino askoz lehenago ateratzen da etxetik, bere buru barruko kristalezko bolari galderak egin ahal izateko. “Saioan zehar gerta daitezkeen egoera ezberdin guztiak imajinatzen ditut bidean. Zeinekin egin dezakedan bertsotan, gai baten inguruan zer esango nukeen nik, berak zer erantzungo lukeen…”. Ofizio osoak egin izan dituela dio Jokinek, bere bertsoak eta bertsokidearen bertso posibleak imajinatuta. Azken orduko entrenamendu bat bilakatzen da ohitura hori, eta “aktibatu” egiten da oholtzara igo orduko.\nHasierako agurra, alfergura txiki hori\n“Ia mikrofonora irten arte ezin dut agurra pentsatu”. Miren Amurizak ez du jakiten zer egin oholtzara igo aurreko hamar minutu estralurtar horietan; bertsolariak agurra errepasatzen edo pentsatzen egon ohi dira, isilik edo doinuren bat xuxurlatzen, komunera osteraka. Baina Mirenek inprobisazioaren esku uzten du dena, eta, zereginik gabe, aspertu egiten da tarte arraro horretan.\n“Ez dakit amildegi ertza zapaltzea gustatzen zaidan edo alferkeriagatik izango den!”, aitortu du. Bat-batekotasunaren erritmoan inor baino lehenago sartzen da Miren, mania horri esker, baina horrek bere arriskua dauka. “Uxue Alberdik eta Alaia Martinek, adibidez, sekulako agurrak eramaten dituzte kotxean edo etxean pentsatuta… eta nik ba, noski, gero halakoxeak botatzen ditut askotan… ‘egin dezagun saio eder bat asteburua hasteko’, eta abar!”.\nGutxitan ausartzen dira gainerakoak amildegi ertz hori hasierako agurretik zapaltzen. Amaia Agirre, esaterako, ia inoiz ez da igo oholtzara agurra pentsatzeke. Kalkulatuta dauzka agurra prestatzeko uneak eta lekuak: “Normalean dutxan edo kotxean pentsatzen dut. Kotxean beste bertsolariren batekin banoa, oholtzara igo aurreko ordu erdian egiten dut, tragoa hartzen ari garenean edo azken hamar minutuetan bestela”.\nBerak ere baditu ohitura xelebreak. Egoerak kontrolpean eduki nahia izango da, agian, Amaiaren manien jatorria, edota urduritasuna kanalizatu beharra, bestela. Baliteke bera kantuan ari zen batean publikoan mugikorren batek jotzea eta horrek traumatizatu izana… baina saioa hasi aurretik mugikorra soinurik gabe jarri duela begiratzen du beti, “behin eta berriro”. Zenbait entzuleri kutsatu beharreko tik-a da hau, seguruena.\nTxapelketa eta superstizioak\nTxiki sentitzean eta norbere buruarengan sinestea aski ez denean, sinetsi ohi du gehien gizakiak kanpoko indarretan. Txapelketa izan daiteke egoera horietako bat zenbaitentzat. Horixe da bertsotarako erritualen garaia.\nAurten, Bizkaiko Txapelketako Etxebarriko finalaurrekoaren bezperan zinemara joan zenak Miren Amurizarekin egin zezakeen topo; baita iaz, Euskal Herrikoan, Oiongo kanporaketaren bezperan joan zenak ere. “Txapelketetan bueltaka hasi nintzenean, saioen aurreko egunean zinemara joateko ohitura hartu nuen. Oso gustura joaten naiz, eta zurrunbilo ‘txapelketerotik’ deskonektatzeko on egiten dit beti”.\nEstrategia zinematografikoak erabili ditu Mirenek azken bi txapelketetan: “Euskal Herrikoaren bezperan La vida de Adele ikusi nuen. Pelikula luzea, beroa eta ederra benetan! Bizkaikoan, berriz, Escobar, narkotrafikante kolonbiar batzuei buruzkoa… txar mortala!”. Bere iritziz, ez batak, ez besteak, ez diote zorte onik ekarri, eta ez daki ziur ze pelikula klase ikustea komeniko zaion hurrengoan. To be continued…\nBertsolariak, sortzeko eginak diren heinean, sorginak dira denak. Batzuk besteak baino gehiago halere… Onintza Enbeitak bi zinginarri edo amuleto eroaten ditu lepotik zintzilik txapelketan: eguzkilorea eta taroteko giltza. “Eguzkilorea Eako lagunek oparitu zidaten, eta taroteko giltza, izeko Begoñak”. Zilarrezko giltza horrek ateak zabaltzeko balio dio Onintzari, berak nahi dituen gauzei sartzen uzteko eta nahi ez dituenak kanporatzeko. “A! Eta finalera arropa berriekin edo behintzat estreinatu gabeekin joaten naiz!”, aitortu du azken unean.\nJanzkerarena bada erritual bat gutxi inprobisatzen dena txapelketan. Jokin Urangak beste mania bat du honi lotuta: gertuko jendearen zerbait eramaten du soinean beti. Norbaitek oparitutako galtzak, kamiseta, belarritakoak, jertsea… denetik jantzi izan du. Beraz, Jokini hozkailu bat oparitu nahi dionak kontuan har dezala datorren Gipuzkoako txapelketan soinean eraman nahiko duela.\nPoltsikodun prakak ere amuleto bat izan daitezke, bertsolariek eskuen bidez energiak berreskuratzeko. Iratxe Ibarrak argi dauka, erosotasuna behar du: “Poltsikodun prakak janzten ditut beti oholtzarako. Eskuak sartu ahal izateko behar ditut poltsikoak, horrela nago ohituta eta horrek du lehentasuna”. Txapelketako saioaren egunean, goizean, paseatzeko ohitura ere badu markina-xemeindarrak; bertsolarien artean oso ohikoa den errituala. Miren Amurizak ere egiten du mendi buelta, Andikoa ingurura.\nEzin jakin harriek, mendi-bueltek, lepokoek eta jertse berriek benetan bertso hobeak botatzen laguntzen duten. Beharbada ez. Hala ere, errutina horiek hautsita bertsotan ondo egingo ote luketen galdetutakoan, inor ez da gai baiezkoa erantzuteko.


Txinako Harresi Handia - Vikidia\nHarresiaren atalak lokatzez, harriz edo adreiluz eraiki zituzten. Harresiaren altuera 5 eta 9 metro artekoa da, eta haren zabalera 5 eta 8 metro artekoa. Zaintza-dorre asko harresia baino garaiagoak dira, eta galtzada bat dago harresiaren goialdean. Harresi nagusiak irekierak ditu, aintzinean garrantzitsuak ziren lekuetan, adibidez, harresiak merkataritza bideak zatitzen zituen eremuetan. Irekiera bakoitzak ate bat zuen, eta zaintza-dorre bat gainean.\nOrrialdearen azken aldaketa: 13:45, 19 otsaila 2021.


Asteburuko datuekin behera egin du apur bat intzidentzia tasak - Zarautz - Zarauzkohitza.eus\nAsteburuko datuekin behera egin du apur bat intzidentzia tasak\nAndoni Elduaien 2021-08-02 13:19\nAzken hiru egunetan Zarautzen 21 kasu atzeman dituzte. Inguruko herrietan baino kasu gehiago izan badira ere, jaitsi egin da intzidentzia tasa, 818,09tik 770,98ra.\nEusko Jaurlaritzaren Osasun Sailak argitaratu ditu ostiraletik igandera bitartean egindako PCR eta antigeno proben emaitzak, eta eskualdean, guztira, 73 positibo hauteman dituzte azken hiru egunetan, aurreko asteburuan baino 28 kasu gutxiago. Hala eta guztiz ere, 5.000 biztanletik gorako eskualdeko herri guztiek eremu gorrian jarraitzen dute, eta oraindik ere oso altuak dira herri horietako 100.000 biztanleko azken hamalau egunetako tasak.\nKasurik gehien Zarautzen atzeman dituzte azken hiru egunetan. 21 kasu izan dira han —ostiralean hamabi, larunbatean sei eta atzo hiru—, baina intzidentzia tasak behera egin du. Uneotan, 770,98koa da tasa. Azpeitian, bestalde, hamahiru kasu izan dira —ostiralean lau, larunbatean bost eta atzo lau—, eta intzidentzia tasak apur bat gora egin du, 788,44ra. Azkoitian, aldiz, 11 kasu zenbatu dituzte —hiruna ostiralean eta larunbatean, eta bost atzo—, eta nabarmen jaitsi da intzidentzia tasa, 767,75eraino.\nHorrez gain, Zumaian hamar kasu izan dira —sei ostiralean eta bina larunbatean eta atzo—, eta hango intzidentzia tasak apurka-apurka beheranzko joera hartuen duen arren, oraindik ere eskualdeko tasarik altuena duen herria da; gaur-gaurkoz 1.058,31 da tasa. Orion ere egoera ez da askoz hobea, bederatzi kasu izan baitira —launa ostiralean eta larunbatean, eta bat atzo—, eta hango tasak ostiraleko bera izaten jarraitzen du: 978,47. Bestalde, Zestoan bost kasu, Getarian hiru eta Beizaman kasu bat izan dira azken hiru egunetan, eta honakoak dira herri horietako intzidentzia tasak: Zestoan 924,50, Getarian 848,06 eta Beizaman 806,45. Aian, Aizarnazabalen eta Errezilen ez da kasu berririk izan.\n1.047 kasu Hego Euskal Herrian\nHego Euskal Herriko lau lurraldeei erreparatuta, 9.214 PCR eta antigeno test egin zituen guztira atzo, igandea, Osakidetzak eta Osasunbideak; horietatik, 1.047 izan ziren emaitza positiboak. Lurraldez lurralde, Bizkaian atzeman dituzte kasu gehien, (457), eta ondoren, Nafarroan (280), Gipuzkoan (200), eta Araban (95). Joan zen asteko igandean baino positibo gutxiago izan ziren atzo, baina oraindik ere positibotasun tasak oso altua izaten jarraitzen du: %10,5 Araba, Bizkai eta Gipuzkoan, eta %14,5 Nafarroan.\nOspitaleei dagokienez, 299 eri daude Araba, Bizkai eta Gipuzkoako erietxeetan, eta horietatik 60 dira ZIUetan daudenak. Nafarroan, aldiz, 143 pertsona daude ospitaleratuta, eta 20 dira ZIUetan daudenak.


Juani Castro (Bizkotxalde ikastetxea): “Egoera hauetara moldatzeko izan dugun gaitasuna harritzekoa izan da” | Geuria\nEkainean emango diote bukaera 2021/2022 ikasturteari ikastetxeek. Bizkotxalde ikastetxeko Juani Castro zuzendariarekin eta Maite Ureta ikasketa buruarekin hitz egin dugu.\nMaite Ureta ikasketa buruarekin eta Juani Castro zuzendariarekin bildu gara Bizkotxalde ikastetxean // Geuria\nIkasturtea bukatzear da ikastetxeetan. Covid-19ak baldintzatuta, ikasturte ezberdina izan da aurtengoa, baina hamar hilabeteren ondoren atseden hartzeko tartea izango dute ikastetxeetako arduradunek. Basaurin, Bizkotxalde ikastetxeko Juani Castro zuzendariarekin eta Maite Ureta ikasketa buruarekin batu gara 2020/2021 ikasturtea nolakoa izan den eta 2021/2022 ikasturtean zer espero duten ezagutzeko. Guztira 257 ikasle daude Bizkotxalde ikastetxean, Haur eta Lehen Hezkuntzan.\nZelan bizi izan duzue Covid ikasturte hau Bizkotxalde ikastetxean?\nOso estresagarria izan da ikasturte hau; are gehiago kontuan izanda Bizkotxalde ikastetxeak bi eraikin dituela. Hau da, bi eraikin antolatu behar izan ditugu, horrek dakarren guztiarekin: sarrerak, irteerak, ordutegiak, distantziak, tenperatura kontrolatzea edota jantokiak.\nBi eraikin izateak, orduan, gauzak erraztu beharrean zaildu egin du zuen antolaketa.\nHala da. Gurean antolakuntza oso zaila izan da. Beste ikastetxeetan ere zailtasunak izan dituztela zalantzarik ez daukat: agian ikasle kopuru handiagoa duten ikastetxeetan jantoki bat besterik ez dute. Bizkotxalden, zailtasun handiena da Haur Hezkuntza eta Lehen Hezkuntza bereizita gaudela; ez gaude bata bestearengandik gertu. Dena kontrolatzeko Haur Hezkuntzako eraikinean beste pertsona bat izan dugu.\nNoiz hasi zineten 2020/2021 ikasturtea antolatzen?\nAbuztuan hasi ginen gauzak antolatzen. Ikastetxe pribatuak edo DBHko ikastetxeak ekainean hasi ziren ikasturtea antolatzen eta horren berri telebistan izan genuen. Guk ez geneukan antolakuntza bat ikusten genuen ikastetxe horietan, eta gainera, ez genekien zehazki zer egin. Eusko Jaurlaritzara deika ibili ginen abuztuan, baina inork ez zekien ezer, ezta Prebentzio Zerbitzuan ere. Jakin genuen ikastetxe batzuk hasi zirela materiala eurak erosten. Orduan, abuztuaren bukaeran bildu ginen zuzendaritza taldekoak eta zer egin erabakitzen hasi ginen.\nZer erabaki zenuten?\nAlde batetik, segurtasun distantziari dagokionez, gurean ezin ziren distantziak mantendu. Adibidez, Lehen Hezkuntzan bi gela genituen 26 ikaslerekin. Normalean 15 ikaslerekin ezin badira distantziak mantendu, pentsa 26 ikaslerekin! Irakasle gehiago eskatu genituen, baina ez zituzten bidali. Delegaziotik esan ziguten 26 ikasle gela batean egotea normala zela, baina noski, egoera normal batean.\nBestetik, seinalizazioa erosi genuen, planteatu genuen zelan egin bai Haur Hezkuntzan bai Lehen Hezkuntzan, kontingentzia plana egin genuen… Eta gure kasuan, bi kontingentzia plan egin behar izan genituen, noski. Prebentzio Zerbitzutik lagungarri batzuk jaso genituen, baina horiek ez dira baliagarriak testuinguru guztietan.\nGuk erabaki genuen zelan egin dena. Denbora asko eman genuen dena antolatzen, baina uste dut orain dena ikusita, nahiko ondo irten dela. Egia da Covid-19a gurera ere sartu dela, baina ikastetxe guztietan bezala, kanpotik baitator birusa. Urtarriletik hona nahiko lasai ibili gara. Baina ikasturte hasiera oso estresagarria izan zen. Dokumentu asko eskatzen zituzten Delegaziotik. Egunero bete behar dugu Covid txostena eta Delegaziora bidali.\nZer da Covid txostena?\nIkastetxeko zenbakia, positiborik egon den, konfinatutako ikasgelarik badagoen, gelarik konfinatuta ez badago ikasle konfinaturik badagoen, edota Covid arduraduna nor den jaso behar duzu txosten horretan eta egunero bidali. Oso arin egiten da, baina egunero egin behar da.\nCovid arduraduna aipatu duzu.\nBai. Ikastetxe bakoitzak Covid arduradun bat du. Gure ikastetxean inork ez zuen lan hori egin nahi; ez zegoen ordu librerik lan horretarako. Orduan zuzendaritza taldekook hartu genuen ardura. Batez ere familiekin harremana egitea da Covid arduradunaren lana.\nIkasgelarik konfinatu behar izan duzue?\nBai, kasu positiboak izan ditugu. Haur Hezkuntzan positiboren bat egon denean, ikasgela guztia itxi behar izan dugu haurrek maskararik ez dutelako eraman behar. Lehen Hezkuntzan, ostera, positiboaren ingurukoak soilik gelditu izan dira konfinatuta, eta ez gela osoa.\nNormalean irakasleak ez, abuztuan erabaki genuelako FPP2 maskarak guk geuk erostea eta ikastetxean horien erabilera derrigortzea. Hasieran maskara kirurgikoak bidali zituzten Delegaziotik, gero beste batzuk bidali zizkiguten irakasleentzat, baina grafitozkoak ziren eta baztertu behar izan genituen. Eskerrak ez genituen erabili!\nIkasleen senideekin zelan bizi izan duzue egoera berri hau?\nFamiliekin batzea ezinezkoa zen, dena posta elektronikoaren bitartez egiten genuen. Familiekin ere nahiko ondo joan da kontua. Ohitu dira, orain badakite hitzorduren bat eskatzeko deitu egin behar dutela edo ikasle baten bila badatoz, kanpoan itxaron behar dutela. Egia esan portaera ezin hobea izan dute senideek.\nEsango zenukete garrantzia gehiago eman diozuela ikasleen alde emozionalari maila akademikoari baino?\nMaila akademikoa joan den ikasturte amaieran jaitsi zela argi dago. Ikasturte bukaeran balorazio bat egin genuen: zer egin genuen eta zer falta zen egiteko. Alde emozionala ikasturte hasieratik kontuan hartu zen. Batez ere tutoretzetan landu da ikasleen arlo emozionala. Hasieran guraso batzuek ez zituzten seme-alabak ikastetxera ekarri nahi beldurragatik, eta erabaki hori errespetatzen jakin genuen ikasleari falta jarri barik.\nBeraz, alde emozionala familiekin ere landu behar izan duzue.\nBai. Seme-alabak ikastetxera ez ekartzea erabaki zuten familiekin telefonoz hitz egiten aritu ginen beldurra gainetik kentzeko, eta horrela, urritik aurrera ikasleak gurera etortzen hasi ziren.\nIkasleekin eta senideekin alde emozionala lantzeaz gain, irakasleok ere horretan lan egin duzue?\nIrakasleon beldurra zen inork ez zekiela ikasturtea nolakoa izango zen. Ekainaren hasieran gaude eta ikusten duzu lortu dugula ikasturtea aurrera eramatea. Kontrakoa gertatu izan balitz errua gurea bakarrik izango zatekeen, eta errudun sentitzea oso gogorra da. Orain liberatu gara eta oporretara ondo helduko gara, gero ikasturte berria gogotsu hasteko.\nIkasturte honek argi utzi duena da hezkuntza sistema aldatu egin dela.\nHala da. Teknologia berrietara egokitu behar izan dugu. Ez bakarrik covid kasuak direla eta; orain ikasleren bat gaixorik badago modu telematikoan ere jarraitzen dugu. Lehen Hezkuntzan egiten duguna da deitu, familiarekin konektatu, ikasle bakoitzak bere helbide elektronikoa baitu, eta horren bitartez lana bidaltzen diogu. Bestela, Classroom plataformaren bitartez egiten dugu. Familiek badakite jada funtzionamendua zein den. Eta posible denean ere liburuak eramaten dizkiegu etxean dauden ikasleei. Haur Hezkuntzan harremanak ere telematikoak izan dira noizbehinka, behintzat aurpegiak ikusteko.\nOndo moldatu zarete?\nBerritzegunean (Prestakuntzan eta Hezkuntzaren Berrikuntzan Laguntzeko Zentroa) balorazioa egin dugunean baieztatu ahal izan dugu egoera hauetara moldatzeko izan dugun gaitasuna harritzekoa izan dela. Irakasleak, ikasleak eta senideak oso ondo moldatu gara egoera berri honetara. Gainera, IKTko irakasleak eskolak ematen ditu familiekin zein ikasleekin teknologia zelan erabili irakasteko.\nDatorren ikasturtean ere teknologia berri horiek erabiliko dituzue?\nNahitaez. Eusko Jaurlaritzak plan bat egin du datorren ikasturtetik aurrera hezkuntza sisteman teknologia indartzeko. Besteak beste, irakasleei exijituko diete oposizioetan gaitasun digitala izatea; ez da soilik sare sozialetan mugitzeko gaitasuna izatea, baizik eta zelan aplikatzen dituzten teknologia berriak pedagogian eta gela barruan.\nBadakizue datorren ikasturtea nolakoa izango den?\nZurrumurruak daude berriro burbuiletan edo talde egonkorretan hasiko dugula ikasturte berria, distantzia 1,50 metrokoa izan beharrean 1,20 metrokoa izango dela… Baina, zurrumurruak besterik ez dira. Pertsonalki, lasaiago ikusten dut datorren ikasturteko planifikazioa. Dagoeneko buruan dugu zer egin dugun eta zer egin dezakegun: ordutegiak moldatu, txandak jarri jolastokian eta jantokian, sarrerak eta irteerak mailakatuak… Gauza horiek aurten planifikatu ditugunez, datorren ikasturterako barneratuta ditugu jada.\n2021/2022 ikasturterako matrikulazio kanpaina itxita dago jada.\nBai, eta gure ikastetxean oso berezia izan da. Familia batzuek ez zekiten zer egin 2 urteko umeekin, eta asko zalantzan egon dira azken ordura arte. Maiatzean etorri dira matrikula egitera, baina Delegaziotik esan digute ez dutela 2 urteko beste gela bat irekiko gure zentroan. Udalerriko beste ikastetxeetan hutsuneak daudenez horietan sartuko dituzte. Zentzu horretan guk galdu dugu, baina etorkizunean ikasle horiek gurera etorriko diren esperantza daukagu.\nSailkatuta: Bizkotxalde, Bizkotxalde Ikastetxea, Covid, Covid-19, Covid19, Elkarrizketa, Ikasturtea, Juani Castro, Koronabirusa, Maite Ureta, Portada


Elizabeth Anscombe - Wikipedia, entziklopedia askea.\nGertrude Elizabeth Margaret Anscombe (Limerick, Irlanda, 1919ko martxoaren 18a - Cambridge, Ingalaterra, 2001eko urtarrilaren 5a) britainiar filosofo eta teologoa izan zen, Ludwig Wittgensteinen dizipulua. Beste publikazioen artean, Intention eta Collected Philosophical Papersen egilea da.\nLimerick, 1919ko martxoaren 18a\nCambridge, 2001eko urtarrilaren 5a (81 urte)\nMichael Dummett (en)\nfilosofoa, teologoa, itzultzailea, idazlea, unibertsitateko irakaslea eta philosopher of language (en)\nAristoteles, Tomas Akinokoa eta Ludwig Wittgenstein\nOxfordeko Unibertsitatearen St. Hugh's Collegen ikasi zuen, 1941an graduatzen eta filosofiaren katedra okupatu zuen Cambridgen 1970.urtetik bere erretiroko urtera arte 1986an. Unibertsitatearen lehenengo urtean katolizismora bihurtu zen.\nPeter Geachekin, filosofia eta logikako irakasle batekin, ezkonduta egon zen. Bera bezala, Ludwig Wittgensteinen dizipulua izan zen. Zazpi seme izan zituen, hiru mutil eta lau neska. Bakarrik haietako bat filosofa da, Mary, eta bera ere ezkonduta dago filosofo batekin.\n1942an ezagutu zuen Wittgensteini Cambridgen eta denbora gutxi pasa eta gero bere dizipulu leial bat bihurtu zen. Elizabeth izan zen salbuespena Wittgenstein izan zuen mesfidantza orokorrean emakume akademikoetan eta old man maitasunezko ezizenarekin deitzen zion normalean.\nWittgnstein urte batzuk geroago, minbizia zuenean, Anscombe eta Geachen etxera joan zen haiekin bizitzera hilabete batzuk. Wittgenstein hil eta gero esfortzu asko egin zituen bere legatu filosofikoa, alemanez idatzita batez ere,itzultzeko. Aipatzeko da bere itzulpena ingelesera Ikerketa filosofikoen testuaz.\nBere partez, gogoratuta izango da bere liburuaz, Intention, 1957an idatzi zuena. Liburu hau kontuan hartu izan da gaur egungo filosofia akzioaren oinarrizko dokumentu bezala. Bere 1959ko monografian, An Introduction to Wittgenstein's Tractatus, ikasten du modu magistral batean Wittgensteinen lehengo liburua. Ere ezaguna izango da 1981eko Collected Philosophical Papersen hiru liburukietan zauden artikuluetatik. Haiek inpaktu handi bat izan zuten zirkulu akademikoetan. Haietatik oso ezaguna da 1958ko lana Modern Moral Philosophy, zeinek papera oso garrantzitsu bat izan zuen gizakion bertutearen nozio aristotelikan eta buruzko filosofiaren ikerketaren orain egungo interesaren berritzean. Ihes egin zuen beti erakusketa sistematikoetaz eta planteamendu globaletaz.\nThe First Personliburuan azpimarratzen du asimetria gramatikala lehenengo pertsonaren eta hirugarren pertsonaren artean dualismorik eutsi barik. The Intentionality of Sensation liburuan esaten du sentsazioen objektuan ezin dira tratatu forma extensional batean baina ere esaten du ezin direla laburtu buruko gauzei.


Mac eta PC konponketak -\nHome Mac eta PC konponketak\nInformatika eta Internet: laguntza eta konponketak\nBulegoko ordenagailuen eta eramangarrien konponketa\nMaterialaren konponketa, instalazioa eta optimizazioa\nOrdenagailuetako osagai guziak konpontzen ditugu, adibidez: Hornikuntza kable baten ordeztea, memoriaren gehitzea, disko gogorra eta grabagailuaren instalatzea, plaka nagusia, prozesadorea edo txartel grafikoa eguneratzea, edo konpontzeko edo zure material informatikoaren eta periferikoen mihiztatzeko eta optimizatzeko.\nMaterial berriaren edo bigarren eskukoaren salmenta\nZure beharren arabera materiala hornitzen dizugu eta erosteko aholkatzen zaitugu. Sar zaitez gurekin harremanetan, material berria eta bigarren eskukoa badugu (heldu arau).\nSistema eragilearen konponketa eta garbiketa.\nZure ordenagailua gero eta emekiago doalarik, leihoak irekitzen dira zuk nahi gabe, gauza bitxiak egiten dituelarik.\nGarbitu behar da: zure sistema antibirusaren eta antispywarearen bidez arakatuko dugu, behin behineko fitxategiak, kukiak eta erregistro basea garbituko ditugu, disko gogorra desfragmentatuko, segurtasuna kontrolatuko eta gomendioak emanen.\nNorbanakoa bazara, lanaren kostua apaltzeko, proposatzen dizugu operazio hori gure lantegian egitea.\nInterneten instalazioa eta konfigurazioa.\nInternet instalatzea ez da beti erraz, eta gehienetan telefonozko laguntzarekin ezin da harremanetan ezarri. Batzuetan guti aski da arazoaren konpontzeko\nBeste batzuetan zure operadoreak hornitu modemaren parametroak konfiguratu beharko dira. Modem ororekin lan egiten dugu, edozein izanik ere zure operadorea.\nZure periferikoen instalazioa eta konfigurazioa\nInstalazioak ez du arazo handirik sortzen, baina bateraezintasunak gerta daitezke. Konfigurazioa eta erabilera optimoa ez dira beti errazak periferiko zenbaiten kasuan. Formakuntza pertsonalizatu baten gaia ere izan daiteke.\nZure ordenagailuaren babestea bidegabeko sartzeen kontra.\nTroiatar, kontrolagailu, spam, birus, programa baztergarri franko daude eta azkenean zure sistema eta konexioak geldotzen edo suntsitzen dituzte. Software espioiak aipatu gabe, hauek dena ikertuko baitute, eta gehienetan ez zure onerako.\nHaien eragina mugatzeko baliabideak proposatzen ditugu software libreen bidez edo dohainik diren bertsioen bidez. Ordaintzen diren software batzuk eraginkorragoak dira; hautatzeko eta erabiltzeko kontseiluak emanen dizkizugu.\nBabeskopiak egiteko eta datuen berreskuratzeko baliabideak\nGure lanaren karietara edo zuk hala galdaturik, zure sistema osoaren segurtasunezko babeskopia egitea proposatzen dugu. Sistemaren irudi osoa egiten dugu sistema osoa berritzeko edo zure babeskopien osatzeko.\nTCP/IP sarearen, WIFIaren instalatzea…\nEtxeetan edo enpresetan gero eta informatika tresna gehiago bada. Gero eta teknologia berri gehiagok sarea behar dute. Interkonexio baliabideak plantan ezartzen ditugu elkarren arteko komunikazioa laguntzeko eta konexioen partekatzeko: Ethernet kable sarea, TCP/IP, Wifi sarbide-puntua, bluetooth teknologiak.\nZerrenda hau ez da osoa, sar zaitez gurekin harremanetan zure beharren azaltzeko.


Irekia Eusko Jaurlaritza - Gobierno Vasco :: 460 milioi euro DBE eta EPO beharrei erantzuteko. (2014-12-02(e)ko Kontseiluan hartutako erabakiaren laburpena)\n460 milioi euro DBE eta EPO beharrei…\nEnplegu eta Gizarte Politiketako sailburu Juan Maria Aburtoren proposamenez, gobernu-kontseiluak 460 milioi euroko gastua baimendu du 2015ean Diru Sarrerak Bermatzeko Errentaren eta Etxebizitzatarako Prestazio Osagarrien beharrei erantzuteko (2014an 435,2 milioikoa izan zen).\nEusko Jaurlaritzak bi gastu-espedienteen onarpena aurreratzea erabaki du (378.498,196 euro DBErako eta 82.501,804 euro EPOrako), 2015eko urtarriletik bi prestazioak finantzatzeko baliabideak eduki ahal izateko, biak hilero ordaintzen baitira.\nGizarteratzeko eta Diru Sarrerak Bermatzeko 18/2008 Legearen arabera, Lanbideri dagokio bi prestazioak izapidetzeko eta ebazteko eskumena.\nSubjektibo eta unibertsalak direnez, prestazio hauek zenbatekoa zabaltzen dute beharrak handitu ahala. Kontuan izanda egoera hori, 2013ko balantzea honela gelditu zen:\n- 2013an, bi prestazioen batura 435,36 milioi euro izan zen.\n- Kopuru horretatik, Arabari 70,2 milioi euro dagozkio, Bizkaiari 274,2 milioi euro eta Gipuzkoari 90,9 milioi euro.\nDIRU-SARRERAK BERMATZ EKO ERRENTA\n- 62.695 pertsona hartzaile.\n- 359,3 milioi euro ordaindu dira urtean.\n- Lurralde historikoka, Arabak 9.001 jasotzaileekin itxi zuen urtea (56,8 milioi euro); Bizkaiak, 39.642 onuradunekin (228,3 milioi); eta Gipuzkoak, 14.052 onuradunekin (74,0 milioi).\n- DBE kobratzen duten 10 pertsonatik 6 emakumeak dira.\n- Onuradun-kontzentrazio handiena 35 eta 44 urte-tartean dago.\n- % 28,2 pentsiodunak dira.\nETXEBIZITZ ARAKO PRESTAZIO OSAGARRIA\n- DBE jaso zuten pertsonen % 41ek EPO ere jaso zuten.\n- 76,04 milioi euro ordaindu ziren.\n- 13,3 milioi Arabari dagozkio; 45,8 Bizkaiari; eta, 16,8 Gipuzkoari.


Mexikotik etorritako garraio publikoan aditu diren hainbat lagunek osatutako ordezkaritza bat Dbusen bisitan | DBUS\nMexikotik etorritako garraio publikoan aditu diren hainbat lagunek osatutako ordezkaritza bat Dbusen bisitan\nPasa den maiatzaren 7an Dbusek garraio publikoan aditu diren hainbat lagun hartu zituen bere instalazioetan. Adituak Mexikotik zetozen, bertako hainbat enpresa handiren ordezkari gisa.\nDbus bisitatzeko etorri ziren enpresek Mexikoko iparraldean dihardute eta lurreko zein aire bidezko garraio zerbitzuak eskaintzen dituzte. Denen artean 9.000 autobus baino gehiagoko flota dute eta 2 milioi kilometro baino gehiago egiten dituzte egunean.\nBisitan zehar, Mexikoko ordezkariek Dbuseko instalazioak ikusi ahal izan zituzten, baita kotxetegiak eta autobusen kontrolerako zentroa ere, eta zehatz-mehatz egiaztatu zituzten Dbuseko autobus flotan instalatutako azken aurrerapen teknologikoak bai eta autobusen erabilera, efizientzia eta segurtasuna hobetzeko kontrol eta kudeaketa sistemak ere.\nDbusetik oso garrantzitsutzat jotzen dugu nazioarte mailan hiriarteko garraioaren hobekuntzan lanean ari diren erakundeekin harremanetan egotea, kanpoko esperientzietatik ikasteko aukera ematen duelako eta etorkizuneko ikuspegi berri bat ere bai, lankidetza berriak eta baterako proiektuak sortzeko aukerak irekitzeaz aparte.


Armorkora - Wikipedia, entziklopedia askea.\nAlmora, Armura edo Armorkora dira tontortxo artifizial batzuen izena Arabako Kuartangon, Urbasan eta Ataunen.. Harri eta lur multzo hauen azpian, trikuharriak topatu dira. Trikuharrien beste izen batzuk murko, morkuero, treguharri, mairuetxe eta jentilarri dira. Murko da baita ere Itzako toponimo bat. Bertan erdi aroan herrixka bat egon zen.\nZenbait kasuetan, hala ere, murko hauek ez dira megalitoak edo haien aztarnak. Izan daitezke, esate baterako, belarrari leku gehiago emateko zelai-larretatik ateratako harrien pilaketak, edo antzinako artzain txabolen hondakinen pilaketak. Lehen, artzainek beraien txabolak oso gai hauskor eta ahulekin eraikitzen zituzten udako larreko mendimultzo handietan. Haren ondorioz, larre garaian neguan hondatutako aterpeak berreraiki behar izaten zituzten urtero...lehenengoaren hondakinen gainean. Haren ondorioz sortu ziren orain hain deigarriak diren, esate baterako, Aralarreko morkuero asko.\nJose Duesok jaso zuen sinesmen bat, Arabako mendebaleko haranetakoa, hau dioena: «Morkuero hauetan, Murko izeneko izaki mitikoen herrikoak daude lurperatuta, eta Morkuero hauen barnean oraindik ere bizi dira». Sinesmen horren oso antzekoa da zelta mitologiako elezahar eta sinesmen multzo handi bat. Adibidez, Irlandako Sidh: zelten beste mundua da, jainko eta heroien eremua, baina era berean hango morkueroak izendatzen ditu. Ingelesaren "Shee" handik dator. Irlandako mitologian, aos sí-ak (aes sídhe-en izen zaharra), naturaz gaindiko ireluen arraza oso boteretsua zen, beste mitologietako maitagarrien eta elfoen parekoak. Lur azpian bizi ziren, maitagarrien munduan, mendebaldeko itsasoaz haratago, edo mundu ikusezin batean, baina gizakien munduarekin batera existitzen dena. Morkueroak ziren bi mundu horien arteko ataria.\n"Nosotros los Vascos. Mitos leyendas y costumbres". Egilea, Jose Dueso. Argitaletxea, Lur. 1990.


Dei egiten diegu PSN eta Geroa Bairi langileen itxaropenak ez zapuztera eta deslokalizazioaren aurkako beren aldarrikapenak babestera | LAB SINDIKATUA\nIndustria Federazioa Dei egiten diegu PSN eta Geroa Bairi langileen itxaropenak ez zapuztera eta...\nCovid-19aren pandemiak agerian utzi du egungo sistema kapitalistaren logika. Horrela, euren pribilegioei eutsi eta euren negozioa eta irabaziak handitzen jarraitzeko helburu bakarrarekin, sistema honen enegarren krisiaren aitzakia baliatu dute enplegua eta milaka langileren etorkizuna suntsitzeko. Legeriak ahalbidetzen duen jokabide bat eta gure lanpostuak bermatzen ez dituzten lan erreformak, kontrara, kaleratze ia doakoa zehazten dute, eta erabateko prekarietatea, “erabili eta botatzeko” langile bihurtzen gaituena.\nJarduteko modua, betikoa, deslokalizazioa bere gordinean. Diru asko irabazten dute eta gehiago irabazi nahi dute produkzioa mundu beste luk batzuetako lantegi batzuetara eramanda, zeintzuetan gehiago eta hobeto esplota dezaketen langileria milaka familiaren enpleguaren kontura. Modu honetan, enpresariek euren erantzukizuna onartu gabe jarraitzen dute langileok sortu ez dugun krisi baten fakturari uko eginez, baina, berriro ere langileon bizkar jarri nahi dutena.\nDeslokalizazioa, ABEEEa, itxiera eta milaka familiaren sufrimendua. Hauxe da egungo eredu ekonomiko eta sozialak berriro ekarri gaituen logika zitala. Siemens-Gamesaren kasuak erakusten digun moduan enpresak salbatzea ez da enpleguak salbatzearen sinonimoa. Langileak babestu behar dira! Etorkizuna, diru publikoaren kontrola eta enplegu bermea dira, gure bizitzak enpresarien diruzalekeriaren aurrean lehenetsi daitezen.\nGaur eztabaidatu dira Nafarroako Parlamentuan EH Bilduk enpresen deslokalizazioaren kontrako legeari egindako emendakinak. Hauen artean ziren LAB sindikatuak egindakoak, EH Bilduk soilik egin dituenak bere. Eztabaida bertan behera geratu da PSN eta Geroa Baik berriro jokatu dutelako patronalaren bozeramaile moduan, multinazional eta enpresario handien interes eta negozioak ordezkatuz. Horrela, baieztatu egin dute langileek euren etorkizuna eta enpleguen aldeko langileen aldarrikapen nagusiei bizkarra emango dietela. Zergatik ez dute babesten langile azpikontratatuak kontuan izatea (bereziki enplegurik gabe geratu diren emakumeak enpresa nagusiaren deslokalizazioarengatik)? Zergatik ez dute nahi kontrol, jarraipen eta ebaluaziorako mekanismo zehatzak zehaztea lege horren betetze benetako eta efektiborako? Hauek dira nafar jendarte osoari zor dizkioten erantzunak.\nHasiera bertatik esan genuen legea ontzat jotzen genuela bere helburuetan sakonduz gero eta berau edukiez ez hustekotan. Azken honekin lotuta, LABek adi egoteko konpromisoa hartu zuen. Gaur, PSN eta Geroa Baik gure beldurrak konfirmatu dituzte eta legearen ezarpen-esparrutik kanpo utzi nahi dituzte zenbait enpresa eta laguntza publiko. Jarrera honek herritarrei iruzur egitea esan nahi du, ekidin behar duguna. Jendarteak nahi duena da diru publikoa jaotzen duen enpresa batek konpromisoa har dezala langileen etorkizunarekin eta euren enpleguak berma ditzala. Eta Gobernuak izan dezala kontrol neurriak ezarri eta diru publikoa berreskuratzeko gaitasuna diruzalekeria eta enpresarien boterearen aurrean.\nDei egiten diegu PSN eta Geroa Bai alderdiei legea hobetzeko aukera ez zapuztera gehiengo sozialaren mesedetan, Kontratu Publikoen legearekin gertatu zen bezala. Egoera honen aurrean, dei egiten diogu langile-klaseari eta orohar jendarteari mobilizatzera, datorren azaroaren 26an 11:00etan Parlamentu aurrean (legea bozkatuko den eguna) etorkizunaren, diru publikoaren kontrolaren eta batez ere, gure enpleguen alde. Enpresarien diruzalakeriaren kontra, krisi hau kapitalak ordain dezan.


Egunerokoaren zientzia Euskadiko kaleetan zehar ikusgai, “Zientzia kalean” erakusketari esker - UPV/EHU\nEgunerokoaren zientzia Euskadiko kaleetan zehar ikusgai, “Zientzia kalean” erakusketari esker\nFirst publication date: 02/06/2022\nZientzia kalean”·hiri-erakusketa ibiltariak telefono mugikorraren, ogiaren, garagardoaren eta egunero erabili ohi diren beste elementu batzuen atzean dagoen zientzia guztia bistaratu nahi die herritarrei\nErakusketa, euskaraz eta gaztelaniaz egindako 11 infografiaz osatua, ekainaren 3an inauguratuko da Bizkaiko Campusean (Leioa-Erandioko gunea), eta bertan hiru aste egin ondoren, Euskadiko hainbat herritatik igaroko da.\nErakusketa Euskal Herriko Unibertsitateko Kultura Zientifikoko Katedraren eta Nafarroako Unibertsitateko Zientzia Museoaren ekimena da, eta UPV/EHUko Ikerketa Gizartean Zabaltzeko Zuzendaritzari eta Euskampus Fundazioari esker abiarazi da.\nBilbo, 2022ko ekainaren 2a. Normalean erabiltzen edo kontsumitzen ditugun elementuen atzetik, iturriko ura, ogia edo telefono mugikorra barne, ezaguera zientifikoz betetako unibertso zabala dago. Bestela esanda, zientziaz inguratuta gaude eta zientziaren presentzia hori begi hutsez iruditzen zaigun baino askoz ere zabalagoa da.\nHorrexen froga dugu “Zientzia kalean” hiri-erakusketa ibiltaria. Honen ibilbidea Euskal Herriko Unibertsitatean bertan hasiko da, eta hiru aste egingo ditu UPV/EHUren Bizkaiko Campuseko Laboa plazan (Leioa) , unibertsitate-komunitateari, eta gero herritarrei, eguneroko objektuetan dagoen zientzia guztia ezagutzera emateko.\nErakusketa ostiralean, ekainak 3, inauguratuko da UPV/EHUk ekainaren 3tik 9ra bitartean ospatuko duen Green Week edo Aste Berdeari dagozkion jardueren hasierarekin bat eginez eta 2022ko irailaren 30ean Bilbon egingo den Ikertzaileen Europako Gauari aurrea hartuz.\n“Zientzia kalean” euskaraz eta gaztelaniaz egindako 11 infografiak osatzen dute, eta joan-etorrian ibiliko dira datozen hilabeteotan Euskadiko hainbat herritan zehar. Ekimen honen bitartez, modu enpirikoan frogatu nahi diete tokian tokiko oinezkoei eta ibiltariei zientzia eguneroko bizimoduan inguratzen gaituzten gauza guztietan txertatuta dagoela.\nCampusetik igaro ondoren, irailean, erakusketa Bilboko kaleetara jaitsi eta Euskalduna Jauregiko zabalgunean kokatuko da, Naukas Bilbao dibulgazio-ekitaldiaren kariaz. Ondoren, infografia horiek hiriko beste leku batzuetan jarriko dituzte ikusgai: UPV/EHUko Ingeniaritza Eskolaren inguruetan eta Areatzako zabalgunean. Bizkaiko egonaldia urteko azken hiruhilekoan amaituko da, izan ere, urrian eta azaroan infografiak Gasteizko eta Donostiako hainbat lekutara eramango dituzte.\n“Zientzia kalean” erakusketa herritarrengana irten eta jendea ibiltzen edo elkartzen den lekuetan agertzea xede duen dibulgazio-ekimena da. Horrela, zientziak ohiko jokabidea aldatu eta jendearengana iritsiko da, zientzia-dibulgaziorako jardueren ohiko joerari buelta emanez, izan ere, horrelako jardueretan jendea da ekitaldietara, hitzaldietara, museoetara, azoketara eta bestelako gertaeretara gerturatzen dena.\nInfografien erakusketa NorArte ilustrazio zientifikoko estudioak egin du Euskal Herriko Unibertsitateko (UPV/EHU) eta Nafarroako Unibertsitateko ikertzaileen aholkularitza zientifikoarekin, eta panel bakoitzean dagoen QR kodearen bitartez deskarga daiteke.\nDibulgazio-jarduera hau UPV/EHUko Kultura Zientifikoko Katedrak eta Nafarroako Unibertsitateko Zientzia Museoak bultzatutako ekimena da, eta UPV/EHUko Ikerketa Gizartean_Zabaltzeko Zuzendaritzaren eta Euskampus Fundazioaren laguntzari esker izango da ikusgai.\nPrint Egunerokoaren zientzia Euskadiko kaleetan zehar ikusgai, “Zientzia kalean” erakusketari esker


Arantxa Urretabizkaia Alemania, Suitza eta AEBetan ibiliko da liburu aurkezle (Zaldiero argazkia)\nArantxa Urretabizkaia eta Edorta Jimenez idazleak Frankfurteko Azokan izango dira aurten, Kuaderno Gorria' eta 'Kilkerren Hotsa' euren eleberrien alemanezko bertsioak aurkezteko. Lan hauekin Pahl-Rugenstein argitaletxeak euskal literaturari buruzko Zubiak bilduma jarri du abian. Frankfurteko aurkezpenez gain --datorren 10etik 14ra da azoka--, euskal idazleek irakurraldiak eskainiko dituzte Hannover-en eta baita Zurichen (Suitzan) ere.\nAurten ere euskal literaturak bere tokia izango du Frankfurteko Liburu Azokan, Europako garrantzitsuenetakoa berau, Eusko Jaurlaritza eta Euskal Editoreen Elkartearen eskutik. Hilaren 10etik 14ra egingo da azoka eta bertara joango den euskal ordezkaritzan Arantxa Urretabizkaia, Edorta Jimenez eta Xabier Montoia idazleak izango dira.\nLehenengo biek, gainera euren eleberrien alemanezko itzulpenen promozioa egingo dute: Urretabizkaiaren 'Kuaderno Gorria' Das rote Heft bihurtu da Jurgen Wolffen itzulpenean, eta Jimenezen 'Kilkerren Hotsa' Der Lärm der Grillen bihurtu zuen iaz Christianne Bendel itzultzaileak. Lan hauekin Pahl-Rugenstein argitaletxeak 'Zubiak' euskal bildumari eman dio hasiera.\nHannoverren eta Zurichen ere\nEuskal idazleek bi aurkezpen egingo dituzte Frankfurteko Liburu Azokan, datorren astean, urriaren 10ean. Ohi bezala Frankfurteko Euskal Ikasketen Alemaniako Etxeko kideak bilduko dira bertara. Ostiralean, urriaren 12an, euskal idazleek ZubiakBaskische Bibliothek bildumak antolatu duen irakurraldian hartuko dute parte, Café Excess aretoan, arratsaldeko zazpi t'erdietatik aurrera. Bi idazleek euren elaberrien pasarteak irakurriko dituzte eta Petra Elser eta Raul Zelik itzultzaileek Joseba Sarrionandiaren 'Lagun izoztua' liburuaren alemanezko itzulpenaren zatiak eskainiko dituzte (Blumenbar argitaletxeak plazaratu du liburu hau). Jarraian Ingo Niebel historialari eta kazetariak Euskal Herriko egoerari buruzko berbaldia eskainiko du. Irakurketa eta irakurketa artean Hemendikan talde euskal-alemaniarrak bere abestiak kantatuko ditu. [Ezkerreko irudian Edorta Jimenezen 'Kilkerren Hotsa' liburuaren alemanezko itzulpenaren azala]\nEuskal idazle taldea Hannover hirira joango da ondoren, bertan beste irakurraldi bat egiteko hilaren 13an, larunbatean, Gernika elkarte euskal-alemaniarraren eskutik. Azkenik, hilaren 14ean, Suitzako Zurich hirian beste aurkezpen bat egingo dute Edorta Jimenezek eta Arantxa Urretabizkaiak, Suitzako Euskal Etxeak gonbidatuta. Ekitaldi honetan Petra Elsar itzultzaileak Sarrionandiaren Der gefrorene Mann edo 'Lagun Izoztua' elaberriaren pasarteak irakurriko ditu. Ekitaldi hau arratsaldeko seietan hasiko da Volkshaus Zurich aretoan (Sitzungssaal Nr. 22).\nHorixe iruditzen zaio Arantxa Urretabizkaiari bere elaberri bat alemanera itzulita ikustea. 'Sekula ez dut horretan pentsatu. Idazten dudanean gogoan dut irakurle bat, baina ez du aurpegirik, ez du izenik', azaldu dio EuskalKultura.com-i idazle donostiarrak. Lan hauek itzultzeko ekimena alemaniar itzultzaile talde batek bultzatu zuen. Horien artean Petra Elser, Jurgen Wolff eta Christianne Bendel daude, besteak beste, eta beraiek kontaktatu zuten Pahl-Rugenstein argitaletxearekin. 'Jaurlaritzak euskal literatura beste hizkuntzetara itzultzeko laguntzak ematen ditu, baina zertarako balio dute argitaletxerik gabe? Kasu honetan argitaletxearen interesa zegoen', adierazi du Urretabizkaiak.\nBi aldeak, egile zein itzultzailea, gustura agertu dira euren lankidetzaren emaitzarekin. 'Dagoeneko hurrengo argitalpenak izango direnak itzultzen hasiak gara', aurreratu du Petra Elser-ek. 'Aingeru Epalzaren 'Rock& Roll' eta Anjel Lertxundiren 'Hamaseigarrenean aidanez' izango dira'. Urretabizkaiari dagokionez, sekula irudikatu gabeko irakurle horiekin aurrez-aurre topo egiten jarraituko du. Hil bukaeran Los Angeleseko Irving Unibertsitatean aurkeztuko du bere lana, Joseba Gabilondo irakaslearekin batera, hizkuntza minorizatuei buruzko topaketa batean.\nZubiak, bilduma euskal-alemaniarra\nArantxa Urretabizkaiari buruzko informazio gehiago\nEdorta Jimenezi buruzko informazio gehiago\nXabier Montoiaren bibliografia eta loturak


Saguei gertatu ez zaien zerbaiten esperientzia txertatzea lortu dute — Unibertsitatea.Net\nHemen zaude: Hasiera › Ziztu bizian › Saguei gertatu ez zaien zerbaiten esperientzia txertatzea lortu dute\nSaguei gertatu ez zaien zerbaiten esperientzia txertatzea lortu dute\n2015/03/13 - Unibertsitatea.net\nOroitzapenak txertatzeko esperimentuak egin dituzte laborategiko saguekin, oroimenari iruzur egin diezaioketela irakatsiaz.\nElhuyar Aldizkarian irakurri daitekeenaren arabera, sekula izan ez duten esperientzia bat eragiteko teknikak ezarri zaizkie laborategiko saguei. Burmuineko eremu batzuk aktibatuz oroimena manipulatu daitekeela froga duten hainbat esperimentu argitaratu dira azken bolada honetan, emaitzak, saguak oroitzera behartzea edota horien oroimena ezabatzea izan dira. Azken honetan, saguen sari-sistema manipulatu da, lotan zeudela horien oroimena kitzikatu eta esnatzean leku espezifiko batzuk gustuko izatea lortuaz.\nLo egiten dugun bitartean, burmuinak egunean zehar bizi izandakoak oroitzen ditu, burmuinean ematen den fenomeno bat da, ikasketa-prozesuan funtsezkoa dena gainera. Loa aprobetxatu dute Parisko Fisika eta Kimika Industrialeko Goi Eskolako ikertzaileek saguen garunetan bizi ez dituzten oroitzapen horiek txertatzeko.\nSaguak esna zeudela jarraipen bat egin zieten ikertzaileek, horrela, aktibatzen ziren zelulak zeintzuk diren identifikatzea lortuz. Ondoren, lo zeudela, batzuei sari-sistema aktibatu zieten, leku jakinekin lotutako zelulak aktibatuz. Hurrengo egunean, sariak jasotzen zituzten lekuetara joateko joera zutela frogatu ahal izan zen. Sari-sistema aktibatu ez zitzaien saguak betiko jarrera izaten jarraitu zuten.\nEtiketak: Loa Elhuyar Ikerketa Kitzikatu Esperimentua Saguak UEU Oroimena


50.URTEURRENA - Mendiko Lagunak Mendi Taldea\nABANTAILAK / VENTAJAS\nLA LEZE ARROILA\nUrte bukaerako irteera\nURTE BUKAERAKO IRTEERA-tologorri\nGORBEO ETA LA DEHESA MENDIAK\nBAZKIDEON IRTEERA 2019\nNEGUKO IRTEERAK >\nIV NEGU Zeharkaldia\nALTO CAMPOO 2019\nIRTEERAK URTEAN ZEHAR >\nPICA JOU SIN TERRE\nPeña Ubiña 2019\nArdoa eta Arraina ibilbidearen 6. etapa\nEUSKAL HERRIKO 600 MENDI PROIEKTUA\n2012 urtean Mendiko Lagunak taldeak, Amurrioko mendi taldea (Araba, Euskal Herria), 50 urte bete zituen. Ospatzeko, bazkideek Euskal Herriko mendi guztiak igo zituzten urtean zehar. Gutxi gora bera 600aren mendi. Bideo hau ekintzaren bideo-laburpena da.\nAmurrioko Mendiko Lagunak mendi taldearen 50. urteurrenaren ospakizunen artean, bazkideon artean Euskal Herriko 50 mendi esanguratsu igo genituen 2012ko Maiatzaren 26-27ko asteburuan, EMF-ren katalogoko 600 gailurrak urte osoan zehar igotzeaz gain. Bideo honetan horren berri ematen da, Mendi Kantan proiektuko "Lelotxo Montañako" kantuaren doinuez lagunduta. \nPICU URRIeLLU 4 AURPEGIETATIK\nKronika: Pasa den asteburuan zehar Amurrioko Mendiko Lagunak taldeko zenbait kidek, Urriellu (2514m) gaina, Naranjo de Bulnes bezala ezagutzen den Asturiaseko Picos de Europako Parke Nazionalean aurkitzen den tontorrera igo ziren bide ezberdinak erabilita.\nTalde honetako 14 kidek Vega de Urriellura hurbildu ziren ostiraleko arratsalde gauean. Larunbatean sokada ezberdinetan banatu eta ipar aurpegiko “Pidal-Cainejo”, mendebalde aurpegiko “Murciana 78”, hego aurpegiko “Directa de los Martinez eta ekialde aurpegiko “Cepeda” bideetatik gailendu zuten tontor ikusgarri hau.\nBide hauek igotzeko 2 ordu eta erdi eta 12 ordu inguru behar izan zituzten eta arratsaldeko zortzietan rapelatzeari ekin zioten gaueko 11etan Vega Urrielluko aterpera ailegatu ziren, afaltzera.\nUrriellu tontorra aukeraketa nahiko erraza izan zen, oso polita izateaz aparte, tontor honek alpinismoaren hasiera pirinioetatik kanpo irudikatzen du eta historian zehar hainbat izan dira lehendabiziko bideak bertan egin dituzten euskaldunak, Pedro Udaondo, Angel Landa, Jose Maria Regil edo Andres Espinosa, bezala, azken hau bertara igo zen lehendabiziko euskalduna izan zen.\nHonekin mendi taldeko kideek 50. Urteurrena dela eta proposatutako jarduera interesgarri berri batekin amaitzen dute, alpinismoan aitzindari izan zirenei omenaldi txikitxo bat eskainiz eta orain dela 50 urte eskualdeko eta inguruetako hainbat belaunaldiei jarduera ezberdinez gozatzeko aukera eman zietenei eskerrak emanez.\nMENDIKO LAGUNAK M.T.\nJose Pikaza 3\n01470 Amurrio (Araba/Álava)\nTel: 945 025 255 688 717 096\nweb orrialdearen mapa\n© 2022, MENDIKO LAGUNAK M. T.


Egoitzak archivos - Utopian\nBizitza Marten · Life on Mars\nTokiko berrikuntza munduari irekita dago\nSorkuntza-espazioa gara. Sormen-egintza sakontzeko, sendotzeko eta zabaltzeko existitzen gara. Pertsonek eta gizarteak euren adimenetan espazio berriak zabalduko dituzten agertokiak eta esperientziak behar dituzte, errealitatea modu aktiboan aldatzen laguntze aldera.\nHori dela eta, 2018ko deialdian, Utopian zentroak nahastura eta askatasuna zabaltzeko espazio bat ireki zuen, edozein diziplinatako artistentzat.\nProposamenak bilatzen gabiltza:\n– tokikoak edo gertukoak\n– sorkuntza garaikideak\n– prozesuaren zati bat edo emaitza jendaurrean erakutsiko dituztenak.\nHonako alderdi hauek baloratzen ditugu bereziki:\n– diziplinen nahastea\n– beste eragile, erakunde, sortzaile, tokiko edo gertuko enpresa batzuekin inplikatzea\n– ezagutzak, zalantzak eta aurkikuntzak Utopian zentroko beste erabiltzaile batzuekin IN SITU deritzegun ad hoc saioetan partekatzeko gogoa.\nUtopian espazio paregabea da erabiltzaile-kopuruari eta erabiltzaileen aniztasunari dagokienez. Bereziki ongi etorriak dira beren proiektuetan, edo proiektuekin batera, nolabait errealitate bizi, interesgarri eta aldakor hori sartzen dituzten prozesuak.\nEztabaida hori bultzatzeko asmoz, Utopian zentroan IN SITU deritzegun ad hoc saioak proposatzen ditugu. Saio horiek bi zati dituzte:\nLEHENENGO ZATIA: Talde egoiliarraren ekintza harrigarria, Utopianeko beste talde baten espazioan esku hartzen duena eta bertan sartzen dena.\nBIGARREN ZATIA: Kolektibo hori osatzen duten pertsonek egonaldia egiten dabilen talde baten saio bat bisitatzea, prozesuaren lagin bat partekatzeko, galderak egiteko, eztabaidatzeko, etab.\nhttps://www.utopiangetxo.com/wp-content/uploads/2017/12/logo-utopian-negro-300x138.png 0 0 Utopian https://www.utopiangetxo.com/wp-content/uploads/2017/12/logo-utopian-negro-300x138.png Utopian2019-08-12 14:37:502019-08-12 14:37:50Egonaldi artistikoak


HABE IKASBIL: Kerman mintzalagun bila. Mediku azterketa\nKermani mediku-azterketa egin diote, eta kezkatuta dago.\n- Ahala noiz erabili.\n- Kantitateak konparatzean mugagabea erabili: *zuk baino arazoak gehiago dauzkat / zuk baino arazo gehiago daukat.\nKERMAN: Ama... Nik ez dut kartazal hau zabaldu ere egin nahi... Ene... Zer aurkitu ote didate...\nITXASO: Tira Kerman... Mediku azterketa ziztrin bat baino ez da eta... Horiek ez dute azterketa sakonik egiten!Betiko lau aholku txatxu idatzi, eta kito: gehiago ibili, hobeto jan, ez erre, ez edan...\nKERMAN: Niri ez zaizkit, ba, txorakeriak iruditzen! Lehen ez nien garrantzirik ematen... Baina zahartu ahala, gero eta gehiago arduratzen naiz osasun kontuekin...\nITXASO: Zahartu? Mesedez... Erotu egin al gara?\nKERMAN: Zahartu egin gara, zahartu... Denborak aurrera egin ahala, konturatuko zara zeu ere... Ez da inor libratzen!!!!\nITXASO: Baina, medikuak zerbait esan zizun azterketa egiterakoan, ala???\nKERMAN: Ez, ez zidan ezer ere esan... Baina miaketa egin ahala, kopetilunago ikusten nuen medikua...\nITXASO: Kerman... Irudikeriak baino ez dira horiek...\nKERMAN: Ene... Eta kartazala zabaltzeko unea hurbildu ahala, gero eta urduriago nago... Ama...\nITXASO: Kerman, mesedez, lasai zaitez!!! Ibili-ibili eginda, bihotzekoak emango dizu!!!!\nKERMAN: Hala uste al duzu????!!!!\nProzesua adierazteko, era honetako egiturak baliatzen ditugu: «miaketa egin ahala, kopetilunago ikusten nuen medikua», edota «denborak aurrera egin ahala, konturatuko zara zeu ere.\nITXASO: Ikusten? Ez dizute ezer arrarorik topatu...\nKERMAN: Ezetz??? Begira nire kolesterolari! Begira!!!\nITXASO: Jesus... Neurrien barruan daukazu eta... Lasai gizona...\nKERMAN: Bai... Zuretzat erraza da lasai egotea, gibel-handi halakoa... Baina nik zuk baino gehiago arazoak dauzkat kolesterolarekin... Eta medikuak esan zidan ondo dagoela kontrolatu beharra kolesterola.\nITXASO: Jesus! Neurrien barruan daukazu eta. Lasai, gizona!\nKERMAN: Eta tentsioa... Ene... Altua altuegi, baxua baxuegi... Ene... Izeba Karmenek beste pilulak hartu beharko ditut aurki... Medikuak esan zidan tentsioa ere ondo zaindu behar dela...\nITXASO: Kerman... Tentsioa normal-normal daukazu eta... Okerrago da altua baxu eta baxua altu edukitzea... Edonola ere, lasaiago geratzen bazara, dieta pixka bat zaindu, eta kito!\nKERMAN: Dieta zaindu? Nik? Ez da bidezkoa! Nik ez dut zuk beste litxarreria jaten... Eta zu baino okerrago nago...\nITXASO: Aizu Kerman, nik ez dut litxarreriarik jaten... Medikuak oso ondo jaten dudala esan zidan!!!\nKERMAN:Zer medikuk? Laneko azterketa egin digunak? Zer ote daki horrek... Ez dut inoiz ikusi horrek beste tontakeriak esaten duen medikurik...\n«Zuk baino gehiago arazoak dauzkat» edota «nik ez dut zuk beste litxarreriak jaten» esaldiak ez dira zuzenak. Zenbatasuneko konparazioetan, mugagabea erabiliko dugu. Horrenbestez, «zuk baino arazo gehiago dauzkat» eta «nik ez dut zuk beste litxarreria jaten» esango dugu.\nKERMAN: Orduan, zuk, nik baino globulu zuri gehiago daukazu?! Ez da posible! Beno... Baina ziur Mirarik azido urikoa altuago daukala... Ezetz? Aurten hobeto daukala? Ez da egia izango! Bai, bai... Badakit... Dieta zaindu, kirola egin...Baina nola liteke bulegoan nik beste gaitz inork ez izatea!!!! Ez kontatu ezer gehiago, mesedez!!!!Izan ere... Entzun ahala, nire onetik ateratzen ari naiz...\nITXASO: Mesedez, Kerman... Ederki zaude eta... Irakurri al duzu txostenaren amaiera?\nKERMAN: Ez! Ez naiz amaierara heldu... Izan ere, aurrera egin ahala, gero eta gehiago larritzen naiz...\nITXASO: Ba, begira zer idatzi duen medikuak txostenaren amaieran: «Guztia normal».\nKERMAN: Zer ote daki mediku horrek? Nik Mirarik baino koipe gehiago dudala esatea ere!Eta Maitanek nik baino globulu zuri gehiago... Tipo hori ez dago burutik sano...\nITXASO: Orduan, errua orain medikuarena da?\nKERMAN: Ideiak bururatu ahala idatzi ditu txostenean tipo horrek... Ziur titulurik ere ez duela... Sasi-mediku horietako bat, egingo nuke apustu...\nKERMAN: Nik esperientziadun profesional baten iritzia nahi dut, horixe!!!!\nITXASO: Eta nori eskatuko diozu iritzia? Osasun-etxera deituko duzu? Ala aseguru pribatua daukazu?\nKERMAN: Ez, ez... Amari eskatuko diot iritzia!!!! Berak erakutsi digu automedikatzen... Eta oso ondo ibili gara horrela urteetan!\nMediku-azterketen emaitzei begira aritu dira gaur Itxaso eta Kerman. Ikusi dugunez, prozesua adierazteko, era honetako esaldiak botatzen ditugu: «Denborak aurrera egin ahala konturatuko zara» edota «Medikuak ideiak bururatu ahala idatzi ditu».\nBestalde, «zuk beste arazo», «nik baino globulu zuri gehiago» edota «zuk beste litxarreria» esaten dela ikusi dugu, hau da, mugagabean.\n«Zuk beste arazoak», «Nik baino gehiago globulu zuriak» eta «Zuk beste litxarreriak» txartzat emango ditugu. Hori gaur ikasitakoa, lagunok. Zuek, gogoan hartu beti esaten duguna: honekin edo harekin, baina egin!\nNumber of visits: 3932


Jaiak feminismotik eraikitzeko gunea - Bergara - Goiena.eus\nJaiak feminismotik eraikitzeko gunea\nJone Olabarria 2019-06-04 12:00\nMartxanterak taldeko kideak, iazko Txoko Morean.\nIaz bezala, Txoko Morea antolatuko du Martxanterak talde feministak, txosnagunean, Xaxaurekin batera. Erreferentziazko gune izateaz gain, jai ereduari buruzko gogoeta bultzatzeko tresna izatea espero dute; betiere, umoretik landuta\nHerritar orori irekita eta Pentekosteak feminismotik eraldatzeko asmotan abiarazi zuten Txoko Morea duela urte batzuk. Jarrera matxisten aurrean erreferentziazko gune izateaz gain, jai ereduari buruzko gogoeta bultzatu nahi du Martxanterak talde feministak txosnaguneko Espazio Morean.\n"Gure lana, askotan, indarkeria matxistaren aurrean erantzuna ematera mugatzen zela sentitzen genuen. Pauso bat gehiago eman eta ohiko egoerak eraldatzeko zerbait egiteko unea zela ikusi genuen", azaldu du taldeko Ainhoa Narbaizak. Hala, aurten, bi dinamika ezberdin landu dituzte: "Jaien aurretik pilula feministen tailerra egin genuen, batez ere, jaiak feminismoz busti eta festa giroa ikuspegi zorrotzagoz aztertzeko. Bertan ikasitakoarekin eta herritarren ekarpenak kontuan hartuta, txokoa antolatzeko bilerak egin ditugu".\nAurreko esperientzietatik ikasita, badakite "garrantzitsua" dela espazio fisiko bat eskaintzea, baina, diotenez, "jendeari kosta egiten zaio bertara gerturatzea". Horri buelta emateko, umorea baliatzea estrategia aproposa izan daitekeela uste dute Martxanterek, eta, adibidez, Tarot Feminista ekintza antolatuko dute.\nJolasak baino askoz gehiago\nInformazioa eskaintzeaz gain, protokoloa ezagutarazi eta ekintza ugari antolatuko dituztela diote: "Ez dugu nahi jendeak pegatina eta papera hartu, eta gure lana horretan gelditzea. Joko moduan aurkeztuko ditugun arren, gogoeta bultzatzen duten ekintzak antolatu ditugu". Galdera erantzunen bidez, egunerokoan gertatzen diren egoerak azaleratu nahi dituzte Txoko Moreko ekintzek. Horretaz gain, photocall bat jarriko dutela jakinarazi dute Martxanterak talde feministako kideek.


Lady Gaga | Txutxumutxuak\nLady Gaga ezkondu egingo da\nEzkon-hitza emana zutela zioten zurrumurruek, eta oraingo honetan bete egin dira.\nHala da bai, Lady Gaga abeslariak aldarea zapalduko du, eta San Valentin eguna aukeratu zuen Taylor Kinneyk (kantariaren bikotea) albistea zabaltzeko.\nInstagram bidez iragarri dute ezkondu egingo direla. Gainera, abeslariaz guztiz maiteminduta dagoela adierazi du aipatu sare sozialean Chica Fire telesaileko aktoreak.\nYou & I bideokliparen grabazioan ezagutu zuten elkar, duela lau urte inguru.\nThis entry was posted in Abeslari gazteak, Pertsonaia ezagunak and tagged Ezkontza, Lady Gaga on 17 February, 2015 by Lady Rox.\nLady Gaga, izarrei begira\nLady Gaga. Argazkia: Abeslariaren Twitter ofiziala.\nAurretik ere Lady Gagaren mania arraroei buruz hitz egin badugu ere, abeslariaren bitxikeriek askotarako ematen dute. Zein da bere azken kezka? Merkurio planetaren kokapena.\nAbeslariak astrologo talde bat dauka kontratatuta horoskopoaren berri eman diezaion. Horren arabera, Merkurio planetak ibilbidea aldatuko du uztailaren 15etik abuztuaren 8ra. Aldaketa horren ondorioz, planetak atzera egiten duela ematen du, zerura begiratuz gero, eta horrek arazoak sortzen omen ditu. Fenomeno hau urtean hiru aldiz baino ez da gertatzen.\nMerkurion aldaketa hori izaten den garaian Lady Gaga “Born this way” kontzertu biran murgilduta egongo da eta horretan zerbait txarra gertatuko den beldur da; horregatik bildu da gaian aditu direnekin.\nBestalde, azken astean polemika handia zabaldu du abeslariak Twitterreko bere profilean egindako adierazpen batzuekin. Horietan, pop abeslariek jan behar ez dutela esaten zuen eta kritika ugari jaso ditu. Hala ere, bere jarraitzaileak gero eta gehiago dira eta bere kontzertuetarako sarrerak berehala saltzen dira. Horren azken adibide dira Erresuma Batuan emango dituen kontzertuak; saltzen hasi eta minutu batzuetara agortu ziren sarrerak.\nThis entry was posted in Abeslari gazteak and tagged abeslaria, Bitxikeriak, Lady Gaga on 17 April, 2012 by .\nLady Gaga, kulerorik gabe\nLady Gagaren janzkerak beti harritzen gaitu, eta oraingoan ere horrela izan da. Gainera, jantzi duen azken soinekoak tragu txar bat pasatzea egin dio abeslariari. Gagak soineko gorri horren azpitik ez zuen barruko arroparik, eta modu horretan, artistaren parte intimoenak agerian geratu dira.\nVanity Fair aldizkariarekin argazki-sesio bat izan ondoren, soineko harrigarri honekin azaldu zen. Dirudienez, behar baino gehiago mugitu zen artista, eta kuleroak ez zituenez, estatubatuarraren parte intimoak agerian geratu ziren.\nKuleroak ez zituen, baina horretaz gain, bertan piercing bat duela da albiste nagusia. Gagak apaindua du, beraz, bere parterik intimoena…\nDeskuidu bat izan ote da? Ala artista polemikoak bere parte intimoa erakusteko asmoz jantzi du soineko hori?\nThis entry was posted in Abeslari gazteak, Bitxikeriak, Pertsonaia ezagunak and tagged famatuak, Lady Gaga, parte intimoak, piercing on 16 September, 2011 by .\nLady Gaga: “galtzaile sentitzen naiz”\nLady Gaga erabat biluztu da oraingoan. Artistari buruzko dokumental bat egin du AEBetako HBO kateak. Bertan, kantaria aldagelan ikusiko dugu, Madison Square Gardenen (New Yorken) emandako kontzertu baten aurretik. Eta ezohiko irudia eskainiko digute, inoiz baino hauskorrago ikusiko baitugu Lady Gaga.\nMuki-zapia eskuetan hartuta, askotan “galtzaile” sentitzen dela aitortu du, eskolan baztertutako neskatoa balitz bezala. “Goizero esan behar diot neure buruari super-izarra naizela aurrera jarraitu ahal izateko”, adierazi du. Gainera, etsai ugari baduela ere esan du artistak: “zenbaitetan sentitzen dut jendeak suntsitu egin nahi nauela… baina ezin naute suntsitu, inoiz ez naute suntsituko. Eta, gainera, sekula ez dute neure erreinua suntsituko, hau da, nire zaleak”.\nIkusi hemen dokumentalaren aurrerapena. Harrigarria!\nThis entry was posted in Abeslari gazteak, Pertsonaia ezagunak and tagged Lady Gaga on 26 April, 2011 by .


kritiken hemeroteka » Lagunentzako liburua\n« Bejondizula Joxe! | Bi bider klasiko »\nBacchabunda (Catulusen omenez) / Luigi Anselmi / Pamiela, 1992\nLagunentzako liburua Felipe Juaristi / El Diario Vasco, 1993-01-30\nOker ez bagaude hauxe da Luigi Anselmik argitara eman duen laugarren poema liburua. Aurrekoek, gogora ditzagun, “Zoo ilogikoa”, “Cuando arde el agua”, “Desiriko alegiak” zuten izenburu, frogatuz horrela gauza zela euskaraz zein gazteleraz idazteko. “Zoo ilogikoa”, gainera, bestiario gisa antolaturik, liburu orijinala da, minimalista, detaile txiki eta politez betea, bitxiegile baten lanaren gisakoa. “Cuando arde el agua” eta “Desiriko alegiak”, bestalde, poetaren sentimentu pertsonalen adierazbide dira, poetaren esperientziaren mugarri: maitasuna, hiria, poesia, alkohola, etab…\nAntzeko ibilbidetik barrena abiatzen da komentatzen ari garen liburu hau, Luigi Anselmiren azkena. Izenburu adierazgarria darama, “Bacchabunda”, Catulus pota latinoaren omenez. Catulus hori, Epicuroren jarraitzaile izaki, bizitzeko plazeren atzetik ibili izan zen, hau da, emakumeek, ardoak eta janari onak eman ditzaketenaren atzetik. Lesbia dugu haren pertsonaia poetikoa, haren inspirazio eragilea. Catulusek poesia indibiadualista, lirikoa eta subjetiboa utzi zigun, pasioak marraztu nahi zituen indarrez, eta idatzi zuen berak zekienari buruz, bere esperientzia erakarri zuen bertsoetara.\nPentsa dezakegu beraz Luigi Anselmik proposatzen diguna ildo horretatik joango dela, eta liburua irakurri ondoren konturatzen gara bere esperientzia dela Luigi Anselmik kontatzen diguna, eta bere memoriaren gordeleku hiria dela, baina ez edozein hiri, bere hiria, doinu beltzez eta tragikoez azaltzen diguna: “Hemen bizi eta, menturaz, hiltzen/ naizelako badakit/ hiri hau primadera/ estaltzen duen hilarri zabala/ baino ez dena…”; “Hiri lohi eta ezain hau/ eder bilakatzen da gauez”; “Hiri urdin arre honetan”. Deitura asko ditu hiri horrek. Izan daiteke Vinogrado mitiko hura, edo Bilbao.\nHiriarekin batera eta izenburuari arrazoi emateko ardoaren eta alkoholaren goraipamena dugu liburuan agertzen zaigun beste gaia, obsesiboki eta horditzeraino errepikatuz. Eta amodioa, ausentzia gisa hartuta, baina ironia handiz ikutua.\nLiburua irakurtzen duenak jakingo du azkenik Luigi Anselmik lagunentzat idazten duela, eta irakurlea laguna bada, poztuko da, liburu hau idatzi duen poeta zoriontsua baita, beste liburuetan bainoago.


Zabalik dago Kimu Berriren erakusketa. | Kimu Berri\nOsane Lizarralde eta Koldo Azkoitia Kimu Berriren gainean\nInaugurazio ekitaldian, MUko hainbat ikasle, Kimu Berriko antolatzaileak eta Inazio Azkarragaurizar alkatea izan dira. Horrez gain, erakusketara proiektuak eroan dituzten ikasle-talde batzuek proiektua aurkeztu dute, labur.\nAurten, unibertsitateko zein master eta graduondoetako ikasleek egindako 35 proiektu aurkeztu dituzte Kulturaten ipinitako panel eta maketetan, domekara arte, eta Oñatiko Enpresagintza fakultatean, 24tik 27ra. Aurten, Huhezi fakultateko Ikus-entzunezkoetako ikasleek egindako bideoklipak eta iragarkiak ere emango dituzte.\nAurtengo Kimu Berrin, hainbat prospektiba, teknologia-garapen eta negozio-eredu berrien garapeneko proiektuak sendotu dira. Mondragon Unibertsitateko Goi Eskola Politeknikoko eta Enpresagintzako ikasleek egin dituzte proiektuak.\nErakusketakoak ez dira ideia soilak; aurreko aldietako proiektu batzuk Saiolanen garatzen dabiltza egileak.\nErakusketa zabalik izango da domekara arte Kulturaten, egunero, ohiko ordutegian.


12:47, 24 urria 2018ko berrikusketa\n12:47, 24 urria 2018ko berrikusketa (aldatu)\n12:47, 24 urria 2018ko berrikusketa (aldatu) (desegin)\nHiriaren izenaren jatorria [[kitxua]]zko ''Qusqu'' edo ''Qosqo'' da. Tradizioak dioenez, ''erdigunea, zilborra, gerrikoa'' esan nahi du. [[Inken mitologia]]ren arabera, bertan, beheko mundua edo [[Uku Pacha]], mundu ikusgaia edo [[Kay Pacha]] eta goiko mundua edo [[Hanan Pacha]] elkartzen baitziren. Horrela, hiria ''munduaren zilborra'' deitua izan zen eta hala deitua da oraindik ere, unibertsoari erreferentzia eginez. Hala ere, egungo kitxuazko hitz batek ere ez du esanahi horrekin lotzen.\n[[Espainia]]r konkistatzaileak iritsi zirenean, 100.000 biztanle inguru zituen eta hiriaren izena [[gaztelania]]ra ''Cuzco'' eta ''Cusco'' formekin pasatu zen. Bi izenak berdin erabiltzen dira ordutik. Hala, ''Cuzco'' ageri da [[Karlos Habsburgokoa|Karlos I.a Espainiakoaren]] errege zeduletan, [[Francisco de Jerez]]en kroniketan ([]), [[Estatuko Aldizkari Ofiziala (Espainia)|Estatuko Aldizkari Ofizialeko]] hainbat agiritan eta [[XIX. mendea|XIX. mendeko]] mapetan ([]etik) nahiz [[XX. mendea|XX. mendekoetan]] ([] arte gutxienez).


Arratoi handien aurrean Udaltzaingoaren pasibokeriaz kexu dira Itzubaltzetan - Getxo - Hiruka.eus\nArratoi handien aurrean Udaltzaingoaren pasibokeriaz kexu dira Itzubaltzetan\nHiruka.eus 2015-03-13 12:00\nArratoiak ageri ziren eremua. KOSKA\nGetxoko zabor bilketaren beharginen eta garbitzaileen grebak laugarren eguna bete zuen atzo. Orain arte ikusibako gonbidatuak izan zituen Itzubaltzeta / Romok. Bertako auzokideek HIRUKAri adierazi diotenez, iluntzeko 7:00ak aldera "urtxakur bezain handiak" ziren arratoi bik hartu zuten Kresaltxu eta Ibaiondo arteko kantoia, zabor edukiontzietatik kanpo zeuden poltsetatik elikatzeko.\nArratoiek hortik pasa gura zuten oinezkoen aurrean kikiltzen ez zirela, auzokide batek, urte gutxiko alabagaz zihoana, Udaltzaingora deitu zuen arratoiez ardura zitzaten, baina salatu duenez, "ez zidaten inolako kasurik egin". "Ezertxo ere ez zutela egingo gelditu zitzaidan argi", dio Udaltzaingora deitu zuen gizonak.


Espetxeko laguntza ikerketa taldea\nBizkaiko Abokatu Gazteak Elkartea\nFamiliari buruzko ikerketa taldea\nIngurumen Iraunkortasunerako Lege Lantaldea\nForu zuzenbideari buruzko ikerketa taldea\nTeknologia berriei buruzko ikerketa taldea\nBitartekaritzari buruzko ikerketa taldea\nKirol zuzenbideari buruzko ikerketa taldea\nAdineko pertsonen zuzenbideari buruzko ikerketa taldea\nLan Zuzenbideko Ikasketa Taldea\nAdingabeen Zuzenbideari buruzko Azterlan Taldea\nHipoteken Bitartekaritzari buruzko Azterlan Taldea\nIndustria Jabetza Intelektuala eta Entretenimentu Zuzenbideari buruzko Azterlan Taldea\nAnimalien Zuzenbideari buruzko Azterlan Taldea\nLankidetza zuzenbideari buruzko Azterlan Taldea\nKultura Batzordea elkargoaren egoitza Bilboko kultur gune berri bihurtzeko interesa duten lankide batzuen ilusioagatik sortu da. Horrenbestez, gure elkargoa hiria bizi duen eklosio artistiko berrian erreferente txiki bat izatea nahi dugu.\nJarduera-ildo nagusiak "2003-2007 Kultura Plan Estrategikoan" zehaztu ziren. Plan hori aho batez onartu zen Batzarrean. Horrela, Abokatutzaren Estatutu Orokorraren xedapenetako bat betetzen da, Abokatuen Elkargoen esku uzten baitu kultura-jarduerak sustatzea, zabaltzea eta antolatzea.\nGure Batzordeak programatutako kultura-jarduerak gure kolektiboari zuzenduta daude nagusiki, elkartzeko eta gozatzeko guneak eta uneak eskaintzeko. Asmoa da, halaber, jarduera horien biudez gure egoitza Bizkaiko gizarte osoari irekitzea; horregatik, jardueretako asko herritar guztiei zuzenduta daude.\nBesteak beste, Batzordea arduratzen da urtean zehar gure elkargoaren egoitzan izaten diren ekitaldi artistiko eta kulturalak antolatzeaz: arte-erakusketak, kontzertuak, hitzaldiak edo zinema-zikloak. Batzordeak arreta berezia jarri du kalitatezko kultur programazioa lortzeko, ahal duen neurrian.\nKulturaren zabalkundea dela eta, Batzordeak elkargo-aldizkariaren kultura-gehigarria idazten du.\nProgramación 2021 Egitaraua\nProgramación 2020 Egitaraua


Baga Biga: Elorrio Institutuko ikasleak Teknoskopioa ideia-lehiaketan jaun eta jabe\nElorrio Institutuko ikasleak Teknoskopioa ideia-lehiaketan jaun eta jabe\nElhuyar Fundazioak eta Innobasquek antolatzen dute Teknoskopioa gazteentzako ideia-lehiaketa. Martxoaren 31n amaitu zen 2009-2010eko lehiaketaren bigarren fasea, eta Elorrio Bigarren Hezkuntza Institutuko 2. mailako ikasle Intza Olabarrieta eta Miren Arriagaren bloga, “Darwin Elorrion 2” izan da irabazle. Ordenagailu ultraeramangarri bana jaso dute bi taldekideek.\nLehenengo edo bigarren faseetan parte hartzeko aukera galdu zuten ikasleek edota parte hartuta ere irabazle izan ez zirenek, 2009-2010eko Teknoskopioaren lehiaketako 3. fase honetan dute parte hartzeko azken aukera. Apirilaren 1ean abiatu da fase berria, eta talde guztiek hasieratik hasi beharko dituzte blogak. Azken fase honetan, gaur berriz ere meteorito bat eroriko balitz zer eragin izango lukeen eta zein beste bizitza izango genukeen Lurrean imajinatzea izango dute eginkizun.\nTeknoskopioan, hamalau urtetik hemezortzira bitarteko neska-mutilek har dezakete parte, gehienez hiru laguneko taldetan antolatuta. DBHko bigarren zikloko, Batxilergoko eta Lanbide Heziketako ziklo ertaineko ikasketak egiten ari diren ikasleentzat da lehiaketa, eta aurtengoak seigarren edizioa du. Gainera, hezkuntza-sistemaren beharretara hobeto egokitzeko, aurtengo lehiaketak 6 hilabeteko iraupena izango du, 3 fasetan banatuta —2009ko abendutik 2010eko maiatzera —. Parte-hartzaileei fase bakoitzera edo lehiaketa osora apuntatzeko aukera emango zaie. Fase bakoitzean blog bat sarituko da, eta egileek ordenagailu ultraeramangarri bana jasoko dute.\nIdeia-lehiaketa honi buruzko informazio guztia www.zientzia.net/teknoskopioa webgunean dago. Bertan, lehiaketaren xehetasunak aurkitzeaz gain, antolatzaileek gaiari buruz prestatutako material didaktiko osagarria dute eskuragarri parte-hartzaileek. Aurreko edizioetako probak ere ikus daitezke.


Bizbak ikastaroa. Bilbon, 2012ko ekainaren 26an\nEuskaraz sortzeko…euskara ahaztu Euskaraz bizi, sentitu, adierazi: kultura-eduki erakargarriak sortzeko bideak Bizbak. Bilbo. Ekainak 25-26 Katixa Agirre 2.\nZergatik idazten duzu euskaraz? Zergatik idazten duzu? 3.\nEuskara ez da hain berezia• Ez da munduko hizkuntzarik zaharrena• Ez da inoiz isolatua egon• Ez da munduan hiztun gutxien daukan hizkuntza• Ez egoteagatik, ez dago ezta http://www.endangeredlanguages.com/ gunean ere! 4.\nHizkuntza desagertzen da, literatura mantendu 5.\nIstorioa hizkuntzaren gainetik dago 6.\nIdazle modernoaren lana Produkzioa + marketinga 7.\n“IT CAN SHOCK, INSULT, OR OFFENDME, SO LONG AS IT DOESN’T BORE ME” 8.\n“Gure garaiko istorio kontalariak, beste edozein garaitan bezala, izpirituaren animatzailea behar du izan, hitzaren zentzu zabalean, ez bakarrik ideal politiko edo sozialen predikaria” Isaac Bashevis Singer 9.\n“Jendeak galdetzen dit: zergatik idazten duzu hilzorian dagoen hizkuntza batean? Bada, lehenik eta behin mamu- istorioak idazten ditudalako, eta zer hobeto mamu- istorioetarako hiltzen ari den hizkuntza bat baino? Bigarrenik, mamuetan sinesteaz gain, berpizkundean ere sinesten dut. Ziur naiz egunen batean milioika yiddish gorpu beren hilobietatik altxatuko direla, eta beren lehenengo galdera izango da: yiddish liburu berririk bai, azkenaldian? Hirugarrenik, hebreera hilik egon da bi mila urtez, eta bat- batean bizirik dago berriz. Hebreerarekin gertatu bada, zergatik ez yiddish hizkuntzarekin? Eta azkenik, arrazoi ttipi bat: yiddish hilzorian dagoen hizkuntza izango da, baina nik ondo ezagutzen dudan hizkuntza bakarra da. Yiddish-a nire ama hizkuntza da, eta ama bat ez da inoiz guztiz hiltzen.” 10.\nIrakurleak harrapatzen Euskal irakurlea Euskaraz irakurtzen ez duen euskalduna Euskaraz ez dakiena. Izulpenen bitartez… mundu osora! 11.\nZer eskaini dezake euskal literaturak? Gertukoa Gaztea Ez-kexatia Recommended